text:
Hormatly Prezidentimiz Gurbanguly Berdimuhamedow Aşgabat şäheriniň we ýurdumyzyň welaýatlarynyň häkimleriniň gatnaşmagynda göni aragatnaşyk arkaly wideoşekilli iş maslahatyny geçirdi.
Onuň dowamynda paýtagtymyzy durmuş-ykdysady taýdan ösdürmek, ýurdumyzyň welaýatlarynyň ekerançylyk meýdanlarynda alnyp barylýan işleriň ýagdaýy, möwsümleýin oba hojalyk işleriniň barşy hem-de bina edilmegi meýilleşdirilýän desgalar we dowam edýän gurluşyklar bilen baglanyşykly meseleler ara alnyp maslahatlaşyldy.
Iş maslahatynyň barşynda ilki bilen Aşgabat şäheriniň häkimi Ş.Durdylyýew ýurdumyzyň baş şäherini mundan beýläk-de abadanlaşdyrmak, täze gök zolaklary döretmek we paýtagtymyzyň etraplarynyň çäklerinde nusgalyk arassaçylyk ýagdaýyny saklamak boýunça döwlet Baştutanymyzyň ozal beren tabşyryklarynyň ýerine ýetirilişi barada hasabat berdi.
Şeýle hem paýtagtymyzda bina edilýän durmuş-medeni we beýleki maksatly desgalarda gurluşyk işleriniň barşy barada habar berildi. Aşgabat şäheriniň häkimi gurluşygy meýilleşdirilýän täze desgalar barada habar bermek bilen, döwlet Baştutanymyza iri işewürlik-söwda dynç alyş merkeziniň taslamalaryny we onuň ýerleşjek ýeriniň degişli çyzgylaryny görkezdi.
Mundan başga-da häkim öňde boljak baýramçylyk çärelerini ýokary guramaçylyk derejesinde geçirmek maksady bilen guralýan işler hakynda hasabat berdi.
Hormatly Prezidentimiz Gurbanguly Berdimuhamedow geljekki toplumyň taslamalary bilen tanşyp, bu desga bina edilende milli binagärlik ýörelgeleriniň hem-de häzirki döwrüň binagärlik we şähergurluşyk meýilleriniň sazlaşykly utgaşdyrylmagyny berjaý etmegiň möhümdigini nygtady. Milli Liderimiz şeýle hem ýanaşyk ýerleriň göwnejaý derejede abadanlaşdyrylmagyna hem-de seýilgäh zolaklarynyň döredilmegine ünsi çekdi.
Milli Liderimiz hödürlenen taslamalara birnäçe bellikleri hem-de degişli düzedişleri girizip, Aşgabat şäheriniň häkimine bu söwda-dynç alyş merkeziniň gurluşygyna halkara bäsleşigini yglan etmek barada tabşyryk berdi.
Döwlet Baştutanymyz 12-nji dekabrda Halkara bitaraplyk gününiň baýram edilmegine taýýarlygy ýokary derejesini üpjün etmegiň zerurdygyny belläp, Ş.Durdylyýewe birnäçe tabşyryklary berdi.
Soňra Ahal welaýatynyň häkimi T.Atahallyýew häzirki döwürde welaýatda alnyp barylýan işleriň ýagdaýy, gowaça meýdanlarynda galan hasyly zaýasyz ýygnap almak boýunça geçirilýän işler barada hasabat berdi. Şeýle hem häkim degişli gulluklar bilen oba hojalygynda meýilleşdirilen meýdan işlerini guramaçylykly geçirmek, ak ekinleri mineral dökünler bilen iýmitlendirmek we geljek möwsüme taýýarlyk görmegiň çäklerinde agrotehnikanyň kadalaryna we talaplaryna laýyklykda oba hojalyk tehnikalaryny abatlamak ugrunda ýaýbaňlandyrylan çäreler barada aýtdy.
Hormatly Prezidentimiz Gurbanguly Berdimuhamedow hasabaty diňläp, welaýatyň ekerançylyk meýdanlarynda alnyp barylýan işleriň netijeliliginiň ýokarlandyrylmagyna, welaýatyň obasenagat toplumynda düşewüntliligiň artdyrylmagyna toplumlaýyn çemeleşilmegiň zerurdygyny belledi. Milli Liderimiz bular barada aýtmak bilen, galan pagta hasylyny ýitgisiz ýygnamak we ýerleri sürüm geçirmäge taýýarlamak maksady bilen zerur çäreleriň geçirilmeginiň möhümdigini belledi.
Şeýle hem döwlet Baştutanymyz bu ugra degişli düzümleriň sazlaşykly işini üpjün etmek boýunça häkime birnäçe anyk tabşyryklary berdi.
Döwlet Baştutanymyz häzirki döwürde möhüm agrotehniki çäreleriň geçirilmeli pursadynyň gelendigini belläp, oba hojalyk pudagynyň mineral dökünler bilen üpjünçiligini, oba hojalyk tehnikalarynyň taýýarlyk derejesini yzygiderli gözegçilikde saklamagyň zerurdygyna ünsi çekdi.
Hormatly Prezidentimiz ýurdumyzyň we jemgyýetimiziň durmuşynda möhüm ähmiýeti bolan şanly seneler barada aýtmak bilen, baýramçylyk dabaralarynyň iň ýokary guramaçylyk derejesinde geçirilmelidigini belledi.
Soňra Balkan welaýatynyň häkimi S.Satlykow welaýatda alnyp barylýan işleriň ýagdaýy, hususan-da, sebitiň ekerançylyk meýdanlarynda alnyp barylýan işler, oba hojalyk tehnikasyny geljekki möwsüme taýýarlamak bilen baglanyşykly wezipeleriň ýerine ýetirilişi barada hasabat berdi.
Mundan başga-da häkim welaýatyň ilatynyň durmuş we medeni derejesini ýokarlandyrmak boýunça alnyp barylýan işler barada aýtmak bilen, welaýatda “Türkmeniň ak öýi” binasyny gurmak boýunça degişli taslamalaryň, täze binanyň ýerleşjek ýerleri bilen baglanyşykly çyzgylaryň taýýarlanandygy barada habar berdi.
Hormatly Prezidentimiz Gurbanguly Berdimuhamedow ekerançylyk meýdanlarynda geçirilýän agrotehniki çäreleriň ylmy esasda kada laýyk derejede bolmagynyň zerurdygyna ünsi çekip, Balkan welaýatynyň oba hojalygynyň sazlaşykly ösdürilmegi ugrunda döwlet tarapyndan döredilýän mümkinçilikleri netijeli peýdalanmak ugrunda ähli zerur tagallalary görmegi häkime tabşyrdy.
Hormatly Prezidentimiz “Türkmeniň ak öýi” binasynyň gurluşygynyň hiline aýratyn ähmiýet bermek bilen, onuň gurluşygynda has netijeli innowasiýa häsiýetli inženerçilik-tehniki çözgütleriň peýdalanylmagynyň, bu binanyň ýurdumyzyň günbatar sebitiniň dolandyryş merkeziniň binagärlik keşbi bilen ajaýyp sazlaşygy emele getirmeginiň möhüm talap bolup durýandygyny belledi. Şunuň bilen baglylykda, milli Liderimiz häkime hödürlenen taslama boýunça birnäçe görkezmeleri berdi.
Döwlet Baştutanymyz Halkara Bitaraplyk güni mynasybetli meýilleşdirilen medeni-köpçülik çäreleriň ýokary guramaçylyk derejesini üpjün etmek boýunça birnäçe tabşyryklary berdi.
Daşoguz welaýatynyň häkimi M.Baýramgulyýew öz çykyşyny welaýatdaky işleriň ýagdaýy, obasenagat toplumyny ösdürmek we onuň işini kämilleşdirmek boýunça durmuşa geçirilýän çäreler hem-de gowaça meýdanlarynda galan hasyly ýygnap almak bilen baglanyşykly alnyp barylýan işler barada hasabat berdi.
Şeýle hem häkim öňde boljak şanly senelere görülýän taýýarlyk çäreleri, welaýatda alnyp barylýan gurluşyk işleri, aýratyn-da, “Türkmeniň ak öýi” binasyny gurmak boýunça döwlet Baştutanymyzyň beren tabşyryklarynyň ýerine ýetirilişi barada hasabat berdi.
Hormatly Prezidentimiz hasabaty diňläp, ähli meýilleşdirilen oba hojalyk işleriniň öz wagtynda we ýokary hilli geçirilmeginiň möhüm talap bolup durýandygyny belläp, welaýatda galan pagta hasyly ýygnamak, oba hojalyk tehnikalarynyň sazlaşykly hereketini üpjün etmek boýunça alnyp barylýan işlere nägilelik bildirdi. Döwlet Baştutanymyz şu aýyň ahyryna çenli galan gowaça hasylyny iň soňky hanasyna çenli ýygnap almak, şol bir wagtyň özünde degişli agrotehniki çäreleri kada laýyk derejede alyp barmak bilen baglanyşykly wezipelere örän jogapkärçilikli çemeleşmegi häkimden berk talap etdi.
Hormatly Prezidentimiz Gurbanguly Berdimuhamedow welaýatda gurulmagy meýilleşdirilýän “Türkmeniň ak öýi” binasynyň şäher gurşawyna görk bermegi, onuň amatlylyk, binagärlik sazlaşygy babatda ýokary görkezijilere eýe bolmagy bilen baglanyşykly meseleleriň berk gözegçilikde saklanmalydygyny tabşyrdy. Şeýle hem döwlet Baştutanymyz baýramçylyk dabaralaryna we şanly seneler mynasybetli gurlup ulanmaga berilýän binalaryň açylyş dabarasyna taýýarlyk işlerine aýratyn ähmiýet berilmelidigini belledi.
Hormatly Prezidentimiz Gurbanguly Berdimuhamedow göni aragatnaşykda geçirilýän wideoşekilli iş maslahatynda Lebap welaýatynyň häkimi Ç.Çarlyýewiň hasabatyny diňledi. Hususan-da, meýdanlarda galan hasyly çalt depginlerde ýygnap almak boýunça görülýän çäreler barada hasabat berildi.
Şeýle hem häkim welaýatyň çäginde gurulmagy meýilleşdirilýän “Türkmeniň ak öýi” binasynyň ýerleşjek ýeri hem-de öňde boljak şanly seneleriň hormatyna guraljak medeni-köpçülik maksatnamalaryny taýýarlamak boýunça geçirilýän işler barada habar berdi.
Hormatly Prezidentimiz Gurbanguly Berdimuhamedow oba hojalyk işleriniň depginlerini ýokarlandyrmak, ýerleri we suwy rejeli peýdalanmak, obasenagat toplumynyň öňünde durýan wezipeleri üstünlikli ýerine ýetirmek babatda häkime birnäçe tabşyryklary berdi. Şeýle hem döwlet Baştutanymyz dekabr aýynyň başyna çenli gowaça meýdanlarynda galan hasyly iň soňky hanasyna çenli ýygnap almagy we ýerlerde öz wagtynda şüdügär sürümini geçirmegi tabşyrdy.
Welaýatda desgalaryň gurluşygynyň ýokary depginlerde alnyp barylmalygyna ünsi çekip, “Türkmeniň ak öýi” binasynyň taslamasyna, onuň ýerleşjek ýerine, binada ähli amatly şertleriň döredilmegine, dizaýnerçilik tehnologiýalarynyň we meýilleriň peýdalanylmalydygyna, iň esasy bolsa onuň binagärlik keşbine örän jogapkärçilikli çemeleşmegi häkimden berk talap etdi.
Mary welaýatynyň häkimi B.Annagurbanow sebitiň ekerançylyk meýdanlarynda alnyp barylýan işleriň ýagdaýy, pagta ýygymyny guramaçylykly tamamlamak we degişli agrotehniki çäreleri ýokary derejede geçirmek boýunça alnyp barylýan giň möçberli işler barada hasabat berdi. Şeýle hem häkim welaýatyň durmuş-ykdysady düzümini ösdürmek, dürli maksatly desgalaryň gurluşygyny çaltlandyrmak we öňde boljak şanly seneleri mynasyp garşylamak ugrunda amala aşyrylýan maksatnamalaýyn çäreler hakynda habar berdi.
Döwlet Baştutanymyz hasabaty diňläp, welaýatyň ekerançylyk meýdanlarynda alnyp barylýan işleriň bellenilen möhletleriniň berk berjaý edilmegine ünsi çekip, noýabr aýynyň ahyryna çenli galan gowaça hasylyny doly ýygnap almak ugrunda ähli zerur çäreleri görmegi häkimden berk talap etdi. Şeýle hem hormatly Prezidentimiz agrotehniki çäreleriň geçirilişini, mineral dökünler we suw bilen üpjünçilik meselelerini yzygiderli gözegçilikde saklamagy tabşyrdy.
Döwlet Baştutanymyz welaýatyň çäklerinde gurluşygy alnyp barylýan desgalaryň bellenilen möhletde tamamlanmagy we olarda ýokary hil derejesiniň üpjün edilmegi babatda häkime birnäçe anyk görkezmeleri berdi. Ýurdumyzyň durmuşynda möhüm ähmiýeti bolan şanly seneleriň ýatda galyjy wakalara, beýik dabaralara beslenmelidigini aýdyp, hormatly Prezidentimiz guralýan dabaralaryň ýokary derejede geçirilmelidigini belledi.
Hormatly Prezidentimiz Gurbanguly Berdimuhamedow wideoşekilli iş maslahatyny jemläp, oňa gatnaşyjylara halkymyzyň abadançylygynyň, ýurdumyzyň ykdysady taýdan mundan beýläk-de gülläp ösmeginiň bähbidine ýaýbaňlandyrylan giň möçberli özgertmeleri durmuşa geçirmekde üstünlikler arzuw etdi.


c: text/html

text: Golliwudyň tanymal aktrisasy, awstraliýaly Teresa Palmer Melburn Kubogynda ýeňiji bolan ilkinji zenan çapyksuwar Mişel Peýn baradaky “Ride Like A Girl” atly filmde baş keşbi ýerine ýetirer. 32 ýaşly Palmer bu kinoda 15 ýaşynda ýaryşlara gatnaşyp başlan Mişel Peýniň keşbini janlandyrar. Filmi Raçel Griffits surata düşürer we bu onuň ilkinji režissýorlyk işi bolar. Ekran eseriniň ssenarisini Andrýuw Naýt bilen Elise MakKredi ýazar. Öňümizdäki günlerde surata alnyp başlanjak filmde Palmerden başga-da, Sem Neill, Jeki Wiwer, Aaron Glenan, Henri Nikson, Zara Zou ýaly artistler dürli keşplerde çykyş eder. Filmi 2019-njy ýylyň güýzünde ekranlara çykarmak meýilleşdirilýär.

robotstxt: allowed

filter: keep


text:
Yrakly türkmenler saýlawlarda galplyk edilendigi sebäpli başladan ýörişlerini dowam etdirýär
4 gün ozal başladan ýörişlerini dowam edýär
Yragyň Kerkuk şäherinde ýaşaýan türkmenler saýlawlarda galplyk edilendigi sebäpli 4 gün ozal başladan ýörişlerini dowam etdirýär.
Hakimligiň öňünde bir ýere jemlenşen topar diňe Kerkuk şäherinde däl eýsem ýurtda türkmenleriň ýaşaýan ähli şäherlerinde we etraplarynda saýlawlarda galplyk edilendigini öňe sürdi we bu kemçiligiň düzedilmegini isledi.
Demonstrantlar türkmenleriň beren sesleriniň ogurlanmagyna garşy göreşlerini oňyn netije alynýança dowam etdirjekdiklerini belledi.
Türkmenler 12-nji maýda şenbe güni geçirlen saýlawda beren sesleriniň ogurlanandygyny we kürtlere ses beren ýaly görünýändiklerini öňe sürüp ýöriş başladypdy.
Türkmenleriň görkezýän garşylygy sebäpli Premýer ministr Haýdar Al Abadi “sesler ýaňadandan ýeke-ýekeden sanalsyn” diýipdi.
Emma Yragyň kanunlaryna görä, Ýokary saýlaw geňeşiniň karary bolmazdan sesler ýaňadandan sanalyp bilinmeýär.
Ýokary saýlaw geňeşi bolsa heniz beýle karar kabul etmedi.


text:
Aktual Analiz
Türkiýäniň Afrikadaky iki taraply bähbit syýasaty.
Prezidentiň metbugat sekretary İbrahim Kalynyň “Daili Sabah” gazetinde çap edilen makalasyny dykgatyňyza ýetirýäris.
Makalanyň başy: “Türkiýe, Afrikada kolonial güýçleriň edişi ýaly täze garaşlylyk, diýdim zorluk we kolonial gatnaşyklary ýüze çykarmagyň ýerine deňlige, aç-açanlyga we yzgiderlilige esaslanýan, iki taraply güýçleniş syýasaty bolan “iki taraply bähbit syýasatyny alyp barýar.
Prezident R.T.Erdogan ýanwar aýynyň 22-25-i aralygynda Gündogar Afrikada ýerleşýän üç ýurda- Tanzaniýa, Mozambige we Madagaskara- sapar gurady. Sapar Türkiýäniň 2005-nji ýylda başladylan we dowam etdirilýän “Afrika başlangyjy” syýasatynyň bir bölegini emele getirip, Türkiýäniň Afrika kontinenti bilen bolan gatnaşyklaryny giňeltmegi hem-de çuňlaşdyrmagy nazarda tutýar.
Erdogan soňky 10 ýylyň dowamynda ilki premýer ministr, soň bolsa prezident hökmünde 25 Afrika ýurduna 30-da gowrak sapar gurady. Ol Afrikanyň daşyndan bolan lider üçin rekord derejesindäki sapardyr. Şol saparlar Afrika halklary bilen täze özara gatnaşyklary ösdürip, Türkiýänin Afrika boýunça strategik garaýyşyny hem beýan edýär. Türkiýe 2004-nji ýylda 12-ä barabar bolan ilçihanalarynyň sanyny 2016-njy ýylda 39-a ýetirip, Afrikadaky diplomatik gatnaşyklaryny giňeltdi. 2012-2013-nji ýyllarda Türkiýe Afrikadaky dürli taslamalara 800 Amerikan dollaryna barabar goldaw berdi.
Türk iş hyzmatdaşlygy we utgaşdyryjy agentligi TİKA-nyň Afrikada 16 sany ofisi bar. Olar täze suw guýularyny açýarlar, kliniki hassahanalaryny gurýarlar, taryhy binalary abatlaýarlar. Şeýle-de onlarça türk jemgyýetçilik guramasy we ynsanperwer kömek guramalary kömege mätäç raýatlara işjeň kömek berýärler. Bu tazeje çemeleşme Afrika halklary tarapyndan hem oňyn kabul edildi. 2008-nji ýylda Afrika Bileleşigi Türkiýäni strategik hyzmatdaş hökmünde kesgitledi. Türkiýe-Afrika sammitiniň ilkinjisi şol ýyl Stambulda geçirildi, soň Malaboda, Ekwator Gwineýasynda 2014-nji ýylda, geçirildi.
Üçünji maslahatyň 2019-njy ýylda Türkiýede geçirilmegi meýilleşdirilýär. 10 ýyl ozal Türkiýäniň Afrika bilen bolan jemi söwda gatnaşygy 3 milliard Amerikan dollaryna-da ýetmeýärdi. Şu günki günde bolsa söwda mukdary 25 milliard dollardan hem geçdi. Türk Howaýollary 30-dan gowrak Afrika ýurdunda 40-a golaý şähere uçuşlary amala aşyrýar. Bu san dünýadaki beýleki halkara awiakompaniýalarynyňkydan hem ýokary. 30-dan gowrak Afrika ýurdunyň Türkiýede diplomatik wekilhanasy bar. Afrika ýurtlaryndan gelen 5 müňden gowrak talyp Türkiýede doly stipendiýaly bilim alýar. Bu sanlar Türkiýe bilen Afrikanyň arasyndaky çuňlaşýan gatnaşyklaryň güýçli-durnukly häsýetde dowam edýändigini görkezýär.
Afrika baý tebigy serişdelere, ýaş, hyjuwly ilata we uly ösüş potensialyna eýe. Emma bu ummasyz baýlygyň ortasynda ýoksul, ýeter-ýetmez şertlerde ýaşaýan ýene-de Afrika. Köp sanly Afrika ýurdy üçin syýasy durnuklylyk, terrorçylyga garşy göreş, ýoksullygyň ortadan aýrylmagy we birsydyrgyn ösüş ileri tutulýan ugurlardyr. Ýewropa kolonializminiň kontinentdäki utandyryjy taryhy göz öňünde tutulanda, diýdimzor dolanşygyň galdyran mirasyna, wekilikli uruşlara, döwrebap gulçulyga we ykdysady kolonializme garşy ýeterlik reaksiýa görkezip bilmeýär.


text:
Sözler özleriniň aňladýan manylary, gurluşlary taýyndan bir-birlerinden tapawutlanýarlar.
Bir sözden ybarat bolup, bir düşünjäni aňladýan sözlere sada sözler diýilýär. Sada sözler bogunlardan hasyl bolýarlar, bogunlar bolsa seslerden düzülýärler. Sada sözler bir bogundan (at, it, sl, ýap), iki bogundan (o+gul, a+gyz, ü+züm), üç we ondan-da köp bogunlardan (o+ka+ra, a+la+ka, e+ke+ran+çy+lyk) düzülýärler.
Sözleriň belli bir bognunyň beýleki bogunlaryndan batlyrak aýdylmagyna basym diýilýär.
gaplaň, süzme, düzme ýaly sözleriň ikinji bogunlary beýleki bogna garanda, batlyrak aýdylýar.
Sözlerde basymyň ýeriniň üýtgemegi bilen, sözleriň manysy hem üýtgäp biler.
çatma, süzme, gurama, düzme sözler hereket aňladyp işlik bolýan bolsalar, çatma, süzme, gurama, düzme sözleri olardaky basymyň ýerini üýtgetmegi netijesinde bir zadyň adyny aňladyp, at bolup hem bilýärler.
Türkmen dilinde basym, esasan, sada sözüň soňky bognuna düşýär.
Sada sözleriň üstüni ýetirmek bilen goşma sözler dilimizi baýlaşdyrýar. Sebäbi olar dilimizde şol bar bolan sada sözlerden täze manyly sözleri emele getirýärler. Goşma sözler her haýsy özbaşdak many aňladýan sada sözleriň birikmeginden hasyl bolýarlar.
Birden artyk sada sözlerden birigip, täze bir many aňladýan sözlere goşma sözler diýilýär.
Islendik sada sözleri birleşdirip, olardan goşma sözleri ýasamak bolmaz; goşma sözler uzak wagtyň önümidir. Sada sözlerden goşma sözleriň hasyl bolmagy üçin şeýle şertler gerek:
Birleşdirilýän sada sözleriň ozalky manylarynyň özgerip, olaryň bilelikde täze bitewi bir many aňlatmagy gerek.
Birleşýän sada sözleriň bir basymly aýdylýan söze öwrülmegi zerur.
Goşma söze öwrülýän sada sözleriň bir-birini aýyklamazlyklary zerur.
Demir ýol - nähili ýol? Demir-ýolçy - nähili ýolçy? diýmek bolmaýar.
Goşma söze öwrülýän sada sözleriň her haýsy aýry soraga jogap bolman, ikisiniň bilelikde bir soraga jogap bolmagy zerur.
Goşma has atlaryň hemmesi goşulyp ýazylýar.
Oraznabat, Aknabat, Aýdere we ş. m.
Eger bile ulanylýan has atlaryň ikinjisiniň yzynda üçünji ýöňkemäniň goşulmasy getirilýän bolsa, onda olar aýry ýazylýarlar.
Wolga, derýasy, Murgap oazisi.
Goşma has atlaryň ortasynda ýanaşyp gelýän iki çekimliniň gepleşikde biri düşürilip geplenilse-de, ýazuwda ikisi hem ýazylýar.
Almaata, Annaoraz, Köneürgenç.
Emma goşma jyns at-larda bu kada saklanmaýar.
ikiatýok däl, ikatýok, altyatar däl, altatar.
Basym taýdan birleşip, täze many aňladýan goşma sözler bile ýazylýarlar.
ýekegapan, toklutaý, gözdaňdy, daşdeşen, günebakar, aýakgap, porsuderman.
Kädi, don, ýol ýaly sözleriň öňünden olary aýyklap gelýän sözler aýry ýazylýarlar.
demir ýol, otly ýol, araba ýol, suw kädi, palaw kädi.
Jan, aga, eje ýaly sözler has adyň bir bölegi bolup gelmedik wagtda, özünden öň gelýän sözlerden aýry ýazylýar.
Berdi aga, Myrat jan, Bibi eje.
Dar çekimlileriň ikinji bogunda düşüp galmagy, dymyk çekimsizleriň açyga öwrülmegi, dodak çekimlileriň ýazuw düzgünleri goşma sözlerde hem doly saklanýar.
Goşma sözler ýaly tirkeş sözlerde dilimiziň sözlük düzümini baýlaşdyrýar. Bular iki sany sözüň ýa-da bölegiň yzly-yzyna tirkeşip ulanylmaklaryndan hasyl bolýarlar.
oglan-uşak, çaý-paý, paty-puty.
Iki sözüň ýa bölegiň yzly-yzyna tirkeşip gelip täze bir many aňlatmagyndan emele gelen sözlere tirkeş sözler diýilýär.
Goşma sözler ýaly tirkeş sözler-de bitewi bir manyny aňladýarlar, ýöne bulary hasyl edýän sözler, bölekler basym taýyndan birleşmeýärler. Sebäbi olaryň her bölegi basymy özünde saklaýar. Şonuň üçin-de ol bölekleri birleşdiriji alamat hökmünde tirkeş sözleriň arasynda defis goýulýar. Defis tirkeş sözleri hasyl edýän sözleri we bölekleri birleşdiriji orfografik belgidir. Şoňa görä tirkeş sözleri defis goýlan ýerinden setirden-setire geçirmeli bolana-da, setiriň ahyrynda, täze setiriň hem baş defis goýulmalydyr.
Tirkeş sözlerde goşma sözler ýaly diňe bir soraga jogap bolýarlar. Şonuň ýaly hem olar biri-birini aýyklamaýarlar.
Tirkeş sözler aşakdakylar ýaly ýasalýarlar:
Iki gezek gaýtalanan bir sözüň aralygyndan -a, -e, -ba, -be, -ma, -me, -ha, -hä goşulmalaryny getirmek bilen.
geçe-geç, githä-git, ýylba-ýyl.
Ilki sözi manyly, ikinjisi many aňlatmaýan bölegiň tirkeşdirilip ulanylmagyndan: suw-puw, köl-söl, süýt-püýt, goýun-poýun.
Tirkeş sözlerde söze goşulmalaryň goşulyşy, dar çekimlileriň ikinji bogunda düşüp galyşy, dymyk çekimli sözleriň açyga öwrülişi, dodak çekimlileriň ýazuw düzgünleri umumy kada eýerdilýär.
Tirkeş sözüň her böleginiň öz basymy bar.


text:
2018-nji ýylyň 23-nji ýanwarynda Türkmenistanda Saýlawlary we sala salşyklary geçirmek baradaky Merkezi toparyň nobatdaky mejlisi geçirildi. Geçirilen mejlisiň gün tertibine laýyklykda:
1. 2018-nji ýylyň 25-nji martynda boljak Türkmenistanyň Mejlisiniň deputatlarynyň saýlawlary boýunça ses bermegi geçirmek üçin Türkmenistanyň daşary ýurt döwletlerindäki diplomatik wekilhanalarynyň (konsullyk edaralarynyň) ýanynda saýlaw uçastoklaryny döretmek;
2. Türkmenistanyň Mejlisiniň deputatlarynyň, welaýat, etrap, şäher halk maslahatlarynyň we Geňeşleriň agzalarynyň saýlawlaryna görülýän taýýarlyk işleri barada welaýatlaryň, Aşgabat şäheriniň saýlaw toparlarynyň başlyklarynyň habarlaryny diňlemek;
3. Türkmenistanyň Mejlisiniň deputatlarynyň, welaýat, etrap, şäher halk maslahatlarynyň we Geňeşleriň agzalarynyň saýlawlary boýunça 2018-nji ýylyň 24-nji ýanwaryndan 22-nji fewraly aralygynda dalaşgärleri hödürlemek hem-de 2018-nji ýylyň 3-27-nji fewraly aralygynda dalaşgärleri bellige almak möwsümidigini yglan etmek;
4. Merkezi saýlaw toparynyň ýanyndaky Gözegçilik-derňew toparynyň düzümine üýtgetme girizmek bilen bagly meselelere seredildi we olar boýunça degişli kararlar kabul edildi.
Mejlise Merkezi saýlaw toparynyň agzalary, welaýatlaryň, Aşgabat şäheriniň saýlaw toparlarynyň başlyklary, Merkezi saýlaw toparynyň edarasynyň işgärleri, syýasy partiýalaryň, jemgyýetçilik birleşikleriniň merkezi edaralarynyň milli synçylar boýunça jogapkär wekilleri, Merkezi saýlaw toparynyň ýanyndaky iş toparlarynyň agzalary, köpçülikleýin habar beriş serişdeleriniň wekilleri gatnaşdylar.
Mähriban halkym! Eziz watandaşlar! Sizi Birleşen Milletler Guramasynyň Baş Assambleýasynyň biziň ýurdumyzyň başlangyjy esasynda 3-nji iýuny «Bütindünýä welosiped güni» diýip yglan etmegi bilen tüý...
Türkmenistanda Saýlawlary we sala salşyklary geçirmek baradaky Merkezi toparyň wekilleri 2018-nji ýylyň 11-nji aprelinde geçirilen Azerbaýjan Respublikasynyň Prezidentiniň nobatdan daşary saýlawlaryna...
Möhüm jemgyýetçilik-syýasy möwsüm bolan Türkmenistanyň Mejlisiniň altynjy çagyrylyşynyň düzümini, welaýat, etrap, şäher halk maslahatlarynyň we Geňeşleriň agzalaryny saýlamagyň gutarnykly netijeleri j...
Örän möhüm jemgyýetçilik-syýasy çäräniň — Türkmenistanyň Mejlisiniň altynjy çagyrylyşynyň deputatlarynyň, welaýat, etrap, şäher halk maslahatlarynyň we Geňeşleriň agzalarynyň saýlawlarynyň gutarnykly...
2018 ýylyň 28 martda Türkmenistanda Saýlawlary we sala salşyklary geçirmek baradaky Merkezi toparyň mejlisi boldy. Onda Mejlisiň VI çagyrylyşynyň deputatlarynyň, welaýat, etrap, halk maslahatlarynyň h...
Garaşsyz Döwletleriň Arkalaşygynyň we Şanhaý hyzmatdaşlyk guramasynyň wekilçilikli synçylar toparlaryndan düzülen halkara synçylaryň metbugat maslahaty boldy. Onda Mejlisiň deputatlaryna saýlawlara ta...
Şu saýlawlarda ilkinji gezek Aşgabat şäherindäki we welaýatlarymyzdaky saýlaw uçastoklarynda ýörite wideo kameralar gurnalyp, on-line düzgüninde saýlawçylaryň ses berişleri internet arkaly Merkezi saý...
Türkmenistanyň Mejlisiniň deputatlaryň saýlawlary boýunça sagat 19-a çenli saýlawçylaryň 91,69% ses berdi. Has takygy, saýlawçylaryň Ahal welaýatynda 92,04%, Balkan welaýatynda 91,84%, Daşoguz wela...


text:
CNPC International (Turkmenistan) bäsleşik yglan edýär 13.02.2018 — 19.02.2018
International Turkmenistan Hytaý Milli Nebitgaz Korporasiýasy
Türkmenistanyň Lebap welaýatynyň «Bagtyýarlyk» şertnamalaýyn çäginiň gündogar «B» Blogyndaky gaz känleriniň
ýerüsti desgalarynyň I fazasy üçin taslamalaşdyrmak, satyn almak, gurmak we sazlaýyş işleri boýunça hyzmatlary hödürlemekde
№. CIT-18006-SR tender boýunça deslapky kwalifikasiýa yglan edýär
Taslama şu aşakdaky hyzmatlar degişlidir:
Taslamalaşdyrmak, satyn almak, gurmak we sazlaýyş işleri, kadaly hereket etmek, senagat synagy, eýelik edýäniň işgärlerine öwretmek, taslamanyň desgalaryny tabşyrmak. Taslama şulardan ybarat:
Tebigy gazy deslapky arassalaýyş desgasyndan GPZ-2-ä çenli 115 km uzynykdaky kükürtli gury gaz turba geçirijisi we kondensatyň turbasy, Tebigy gazy deslapky arassalaýyş desgasyndan GPZ-2-ä çenli optika-süýümli kabel, GPZ-2-niň desgalaryny täzelemek we giňeltmek.
Hojagurluk, Gündogar Hojagurlyk, Joramergen känleriniň gazýygnaýjy desgalary, tebigy gazy deslapky arassalaýyş desgasy, içerki ýol işleri, ýangyn stansiýasy we gazyň çykandygyny duýdurýan stansiýa.
№4 ýaşaýyş lageri, ýangyç guýujy beket, agyz suwy bilen üpjün edýän serişdeler we hususy zerurlyklar üçin gaz desgalary.
Bäsleşige gatnaşmaga isleg bildirýän kompaniýalar aşakda görkezilen maglumatlary we resminamalary tabşyrmalydyrlar:
Bäsleşige gatnaşmak üçin arza.
Kompaniýa barada gysgaça maglumat, şol sanda kompaniýanyň hasaba alnandygy barada maglumat.
Soňky 3 ýylda kompaniýanyň maliýe ýagdaýy barada maglumat;
Soňky üç ýylyň dowamynda şuňa meňzeş hyzmatlary ýerine ýetirmek boýunça iş tejribesi.
Ýerli kompaniýalar üçin Türkmenistanyň Senagatçylar we telekeçiler birleşigine girýändigini tassyklaýan şahadatnamanyň göçürmesini görkezmeklik hökmanydyr.
Bäsleşige gatnaşmak üçin arzalar şu habar neşir edilen gününden soňky 7 günüň içinde kabul ediljekdir.
Salgymyz: Türkmenistan, Aşgabat ş., Bitarap Türkmenistan şaýoly 553/3
Habarlaşylmaly tarap: Narine Simonýan;
elektron poçta salgysy: Narine.Simonyan@cnpcag.com
Tel.:+993-12-445434 Faks:+993-12-445044


text:
Yklymyň logistika merkezine öwürmekdäki hoşniýetli Türkmenistanyň möhüm orny
Ozal habar berlişi ýaly, hormatly Prezidentimiz Gurbanguly Berdimuhamedow 29-njy noýabrda Serhetabat (Türkmenistan) stansiýasyndan Turgundy (Owganystan) stansiýasyna çenli täze demir ýoluň gurluşygyna badalga berdi.
Häzirki wagtda türkmen demir ýol gurluşykçylary bu desgadaky gurluşyk işleriniň möçberleriniň ýarysyny ýerine ýetirdiler.
Türkmenistanyň Owganystanyň çägindäki demir ýoly diňe bir öz serişdeleriniň hasabyna gurman, eýsem özüniň işgärler we maddy serişdelerini – işçileri, inženerleri, tehnikasyny – ýol gurluşyk enjamlaryny,gurluşyk serişdelerini we beýlekileri peýdalanlanýandygyny aýratyn bellemek gerek.
Bu demir ýoluyň gurluşygy Turgundynyň üstünden haryt dolanyşygyny artdyrmak, Owganystanda öndürilýän önümleri daşarky bazarlara eksport etmek üçin amatly şertleriň döredilmegi, şeýle hem Owganystana zerur bolan harytlary ibermek işlerini ep-esli çaltlandyrmak üçin möhüm ähmiýetli taslama bolup durýar diýip, Owganystan Yslam Respublikasynyň Prezidenti Mohammad Aşraf Gani türkmen liderine iberen hatynda nygtaýar. Doganlyk ýurduň baştutany hemmetaraplaýyn goldaw, Owganystan bilen Türkmenistanyň arasynda dostluk we hoşniýetli goňşuçylyk gatnaşyklaryna goşýan uly goşandy üçin hormatly Prezidentimiz Gurbanguly Berdimuhamedowa çuňňur hoşallygyny beýan etdi.
Aşgabatda Owganystan boýunça sebit ykdysady hyzmatdaşlygyň 7-nji Konferensiýasynda (RECCA VII) Owganystanyň durmuş-ykdysady taýdan dikeldilmegine ýardam berýän Türkmenistanyň başlangyjy boýunça amala aşyrylýan iri düzümleýin taslamalaryň orny bellenildi.
Owganystan – Türkmenstan – Azerbaýjan – Gruziýa – Türkiýe – “Lýapis Lazuli” halkara ulag geçelgesini döretmek barada bäştaraplaýyn ylalalaşyga gol çekilmegi maslahatyň möhüm netijesi boldy. Bu geçelge Merkezi we Günorta Aziýa, Hazar we Garadeňiz ýakalaryny, Ortaýer deňzi sebitlerini öz içine alýan giň geoykdysady çäklerde hyzmatdaşlygyň pugtalanydrylmagyna ýardam berýär.
Şondan iki hepde geçenden soňra biziň ýurdumyz bu wekilçilikli maslahatyň görkezmelerini iş ýüzünde ýerine ýetirmäge girişdi – türkmen demir ýolçulary Owganystanyň Turgundy şäherine çenli demir ýoluň gurluşygyna başladylar, Owganystanyň ykdysadyýetinde we haryt dolanyşygynda onuň ähmiýeti ep-esli ýokarlanar. Sebäbi bu demir ýol şahasy boýunça goňşy ýurt öz önümlerini daşarky bazarlara çykarmak hem-de zerur bolan daşary ýurt harytlaryny getirmek üçin has amatly usula eýe bolýar.
Türkmenistanda bar bolan demir ýol we awtoulag ýollary eýýäm bu ulag geçelgesiniň ep-esli bölegini düzýär hem-de oňa Turgundynyň goşulmagy, ozaly bilen üstaşyr logistikanyň amatlaşdyrylmagyna, Owganystanyň ykdysady goşulyşmagyna hem-de sebitde söwdanyň möçberleriniň artdyrylylmagyna gönükdirilendir.
Şeýlelikde, Serhetabat – Turgundy demir ýol şahasy Owganystanyň ykdysadyýetiniň ösdürilmegi üçin goşmaça mümkinçilikleri döreder, bu ýurtda kiçi we orta telekeçiligiň işjeňleşmegi üçin mümkinçilikleri açar, owgan harytlaryny goňşy döwletleriň bazarlaryna çykarmak üçin amatly şertleri emele getirer.
Türkmenistan gunortadaky goňşy ýurdumyz Owganystanda parahatçylygyň we durnuklylygyň emele gelmegine hemmetaraplaýyn ýardam berýär. Hormatly Prezidentimiz Gurbanguly Berdimuhamedow şunda diňe syýasy – diplomatik, söwda –ykdysady we ynsanperwerlik ýollarynyň herekete getirilmeginiň zerurdygyny belleýär.
Biziň ýurdumyz Owganystany dikeltmek meselelerinde işjeň orny eýelemek bilen, möhüm başlangyçlaryň birnäçesini öňe sürdi. Olaryň ählisi owgan meselesini çözmäge, şol sanda gepleşikleri geçirmek üçin öz syýasy giňişligini bermek ýoly bilen özara ylalaşykly çemeleşmeleriň işlenip taýýarlanylmagyna gönükdirilendir.
Şunuň bilen baglylykda, Türkmenistan, şeýle hem Birleşen Milletler Guramasynyň belent münberinden Owganystandaky ýagdaýyň durnuklaşdyrylmagy üçin düýbünden täzeçe gurallaryň işlenip taýýarlanylmagynda tagallalary birleşdirmek boýunça başlangyçlary öňe sürdi. Hususan-da, BMG-niň howandarlygynda bu ýurduň ykdysadyýetini dikeltmek boýunça uzakmöhletleýin maksatnamany işläp taýýarlamak baradaky teklip öňe sürüldi.
Owganystanyň Balh welaýatynyň Mazari-Şerif şäheride “Türkmenistan” bilelikdäki söwda öýüniň açylmagy OYR bilen ykdysady hyzmatdaşlyk babatynda döwletimiziň durmuşa geçirýän ähmiýetli çäreleriniň biri boldy. Bu taslamany Türkmenistanyň Senagatçylar we telekeçiler birleşmesi iki ýurduň döwlet düzümleriniň ýardam bermeginde owgan hususy kompaniýalary bilen bilelikde amala aşyrdy.
Dükanyň iki gatynda ýerleşdirilen tekçelerde Türkmenistanda öndürilýän dürli görnüşli azyk we senagat harylary hödürlenilýär. Dünýäde ýokary islege eýe bolan dokma, däp bolan haly önümlerinden başga-da olar biziň ýurdumyz üçin täze, türkmen telekeçileri tarapyndan ynamly özleşdirilýän pudaklardyr. Daşyndan getirilýän harytlaryň ornuny tutýan önümleri öndürmek hem-de ýurdumyzyň eksport kuwwatyny ýokarlandyrmak boýunça döwlet maksatnamalarynyň çäklerinde häzirki wagtda işjeň kemala gelýän elektron senagatyny olaryň hatarynda görkezmek bolar.
Türkmen öndürijileriniň azyk önümleri hem daşarky bazarlarda öz ornuny pugtalandyrýar. Owganystanyň sarp edijileri eýýäm ýurdumyzda öndürilen azyk önümleriniň tagamynyň hiline baha bemäge ýetişdiler. “Türkmenistan” söwda oýünde şeýle hem süýji-köke önümleriniň, şireleriň, gaplanylan gök-miwe önümleriň we beýlekileriň dürli görnüşleri hödürlenilýär.
Türkmenistan şeýle hem Owganystana iberilýän elektrik energiýasynyň möçberlerini artdyrýar, dürli welaýatlarda durmuş ähmiýetli desgalary gurýar. Mysal üçin, Hyratda hormatly Prezidentimiz Gurbanguly Berdimuhamedowyň başlangyjy boýunça çaga dogrulýan öý bina edildi. Bu lukmançylyk edarasynyň göwnejaý işini ýola goýmak hem-de ýerli ýaşaýjylaryň hasabyna degişli işgärleri taýýarlamak üçin, milli Liderimiziň tabşyrygy boýunça Owganystana lukmanlaryň we şepagat uýalarynyň topary, şeýle hem zerur bolan lukmançylyk enjamlary we kömekçi serişdeler ugradyldy.
Bilelikdäki söwda merkeziniň açylmagy Owganystanyň halkynyň asuda durmuşyny ýola goýmak işinde Türkmenistanyň ýene bir nobatdaky ädimidir. Bu babatda ähli döwürlerde bolşy ýaly, söwda durmuş-ykdysady abadançylygyň hem-de ähli ugurlarda halkara hyzmatdaşlygynyň ýola goýulmagynda netijeli gural bolup çykyş edýär.
Söwda üçin bolsa ulag geçelgeleri möhümdir. Türkmenistan ulag düzümlerini işjeň ösdürmek bilen, polat ýollaryň möhüm çatrygyna, Ýewraziýanyň iri logistiki merkezine öwrülýär.
Hormatly Prezidentimiz Gurbanguly Berdimuhamedowyň Serhetabat – Türgundy demir ýolunyň gurluşygyna badalga bermek dabarasynda belleýşi ýaly, ulag geçelgeleriniň ösdürilmegi häzirki wagtda netijeli halkara hyzmatdaşlygynyň örän möhüm şertleriniň biri bolup durýar. Bu babatda türkmen halky gadymy döwürlerden bäri ýollaryň gurulmagyny sogaply iş hasaplap, bu däbi mynasyp dowam etdirýär. Ýurdumyzda awtomobil we demir ýollar çekilýär, olar halkara öçleglerine doly laýyk gelýär we biziň ulag düzümimizi sebitiň logistika ulgamyna goşmaga mümkinçilik berýär.
Halk hojalygynyň ähli pudaklarynyň, Türkmenistanyň multimodal ulgamynyň sazlaşykly ösdürilmeginde demirýol ulgamynyň ähli kuwwatynyň herekete getirilmegine möhüm orun degişlidir. Şol sebäpli hem onuň düzümleriniň giňeldilmegine we döwrebaplaşdyrylmagyna aýratyn üns berilýär.
Muňa mysal hökmünde Gazagystan-Türkmenistan-Eýran, Kerki (ozalky Atamyrat) – Ymamnazar – Akina demir ýollaryny getirip bolar. Türkmenistan – Owganystan – Täjigistan demir ýolunyň gurluşygynyň başlangyç tapgyry bolan bu demir ýoluň ulanmaga berilmegi bilen biziň döwletlerimiziň ütaşyr – ulag kuwwatyny netijeli durmuşa geçirmek üçin täze mümkinçilikler döredildi, olaryň häzirkizaman halkara ykdysady gatnaşyklar ulgamyna işjeň goşulyşmagy üçin hem amatly şertler emele geldi. Taslama gatnaşyjy döwletler täze bazarlara çykalga eýe bolýarlar, mundan başga-da Owganystan üçin bu durmuş-ykdysady ösüşiň, täze şäherleri, kärhanalary gurmagyň, iş orunlaryny döretmegiň açarydyr.
Beýik Ýüpek ýoluny gaýtadan dikeldýän bu demirýol biziň özygtyýarly ýurdumyzyň ulag-üstaşyr geçirijilik kuwatynyň artdyrylmagyna, Ýewropa, Aziýa – Ýuwaş ummany we Günorta Aziýa ugry boýunça halkara geçelgesiniň möhüm bölegine öwrülmegine ýardam berer. Bu ýoluň baş maksady sebitiň döwletleri bilen netijeli söwda-ykdysady hyzmatdaşlygyň pugtalandyrylmagyna ýardam bermekden, millionlarça adamlaryň bähbidine, ählumumy parahatçylyga we abadançylyga gulluk etmekden ybaratdyr.
Gadymy döwürlerde ýurdumyzyň çäklerinden geçen Beýik Ýüpek ýoly täze keşbe eýe bolýar. Häzirki wagtda Türkmenistanda paýtagtymyzyň Halkara howa menzili ýaly ägirt uly taslamalar durmuşa geçirildi. Türkmenbaşynyň deňiz menziliniň, Aşgabat-Türkmenbaşy ýokary tizlikli awtomobil ýolunyň we beýlekileriň gurluşygy tamamlanyp barýar.
Ýurdumyzda demirýol, awtomobil ýoly, howa we suw ulagyny herekete getirmek bilen amatly we howpsuz halkara ulag geçelgeleri döredilýär, munuň özi sebitde durnukly ösüşi – halklaryň arasynda hoşniýetli gatnaşyklary giňeltmäge, syýasy we medeni hyzmatdaşlygy pugtalandyrmaga, söwda haryt dolanyşygynyň möçberlerini artdyrmaga mümkinçilik berýär. Bular hem-de guluşygy meýilleşidrilýän beýleki ugurlar hem sebitiň ýurtlarynyň arasynda netijeli gatnaşyklar olaryň ykdysady kuwwatyny artdyrmak üçin täze mümkinçilikleri açýar.
Ýurdumyzyň başlangyjy boýunça gurulýan Türkmenistan – Owganystan – Pakistan – Hindistan halkara gaz geçirijisi barada hem aýtmak gerek. Bu taslamanyň çäklerinde şeýle hem elektrik geçiriji hem-de optika-süýümli aragatnaşyk ulgamlaryny çekmek meýilleşidrilýär. Munuň özi sebitiň okgunly ösüşinde bu ýoluň ornuny güýçlendirýär.
Türkmenstanyň serhedinden Owganystanyň Turgundy şäherine çenli demir ýolunyň gurluşygynyň taslamasy goňşy ýurduň abadançylygy üçin ýene bir möhüm ädimdir. Onuň gurluşygy tamamlaýjy tapgyra gadam basdy.
Soňra bolsa demir ýololar we awtomobil ýollary Hyrat welaýatynyň Turgundy şäherini we Aşgabat şäheri bilen birleşdirer, ondan soňra Hazar deňzindäki Türkmenbaşy menzili bilen birleşdirer. Bu geçelge Hazaryň üsti bilen Bakuwa, Tbilisiniň üsti bilen Ankara hem-de soňra Stambula çenli dowam etdiriler.
Häzirki wagtda gaýtadan dikeldilýän Owganystan öz öndürýän oba hojalyk önümlerini ýerlemek üçin täze bazarlary hem-de söwda – üstaşyr ugurlary işjeň gözleýär. Türkmenstan bolsa dostlukly ýurda nobatdaky kömegini berýär: Türgundy nokadynyň hem-de Serhetabat birikme stansiýasyna çenli döwrebaplaşdyrylan ýoluyň işe girizlmegi ýurdumyzyň demir ýol ulgamynyň üsti bilen sebitiň beýleki döwletlerinden hem-de onuň çäklerinden daşky ugurlara çykalga açýar, Owganystanyň gök önümleriniň, miweleriniň hem-de gury miweleriniň hasabyna alynýan girdeji köp esse artar. Şeýlelikde, köp maşgalalaryň abadançylygy ýokarlanar.
Türkmenistan tarapyndan maliýeleşidrilýän hem-de durmuşa geçirilýän bu taslama sebitde halkara ýük gatnawlarynyň möçberleriniň artdyrylmagyna, şeýle hem ýurdumyzyň sebitiň we yklymyň möhüm ulag – logistika merkezi hökmünde ykrar edilmegine ýardam berer.
Türkmen demirýolçulary gurluşyk işlerini bellenilen möhletlerde tamamlamagy niýet edinýärler, munuň üçin özleriniň ähli tejribesini we tagallalaryny jemleýärler, ýene bir ulag düzüminiň öz wagtynda işe girizilmegi üçin güýç-gaýratlaryny gaýgyrmaýarlar, bu ýol iki döwleti birleşdirer we biziň günortadaky goňşymyz üçin durmuş-ykdysady ösüşiň hem-de daşary söwda gatnaşyklaryny işjeňleşdirmek üçin täze mümkinçilikleri açar.


text:
Amul-Hazar ylgaw taýaýjyklarynyň çyzgysy tassyklanyldy
Mälim bolşy ýaly,Türkmenistanyň Prezidenti Gurbanguly Berdimuhamedowyň başlangyjy bilen Beýik Ýüpek ýolunyň ugry boýunça “Amul-Hazar 2018” halkara awtomobil ýaryşy, şeýle hem welosiped ýaryşy we ylgaw ýaryşy geçiriler.
Bu deňi-taýsyz ýaryşa mekdep okuwçylarynyň we talyplar toparlary gatnaşyp, ol sagdyn durmuş ýörelgesine eýerýänleiň ählisi üçin hakyky sport baýramyna öwrüler. Dürli şäherlerde we obalarda 10 we ondan köp tapgyrlara bölünen uzynlygy üç kilometre barabar menziller belleniler. Ylgawa gatnaşýanlar aralyk pellehanalara bölünip, ylgaw taýajyklaryny kabul ederler.
Ylgaw taýajyklarynyň çyzgysy hem tassyklanyldy: onuň esasy reňki ak bolar. Onuň iki tarapynda-da Garagum çölüniň şekili bolar. Ylgaw taýajyklarynyň öň tarapynda (1) «TÜRKMENISTAN» ýazgysy we “Türkmenistan-Beýik Ýüpek ýolunyň ýüregi” şygarynyň nyşany, arka tarapynda bolsa (2) «BEÝIK ÝÜPEK ÝOLY» ýazgysy we “Amul-Hazar 2018” ýaryşynyň nyşany ýerleşdirilendir.


text:
1-nji martda Türkmenistanyň söwda-senagat edarasynda türkmen-eýran işewürlik maslahaty geçirildi.
Maslahatyň işine Türkmenistanyň öňdebaryjy ministrlikleriniň we edaralarynyň, Türkmenistanyň Senagatçylar we telekeçiler birleşmesiniň wekilleri, şeýle-de Eýran Yslam Respublikasyndan wekilçilikli wekiliýet gatnaşdy.
Forumyň ahyrynda ýygnananlar şu duşuşygyň netijeleriniň ýurtlarymyzyň arasynda birek-birege ynanyşmak, deňhukuklylyk hem-de özara bähbitlilik ýörelgeleri esasynda guralýan netijeli hyzmatdaşlygyň ösdürilmegine goşmaça itergi berjekdigine ynam bildirdiler.
Maýa Apbaýewa, žurnalist.
Surata düşüren Döwlet Heşdekow.
Türkmen-eýran işewürlik maslahaty
1-nji martda Türkmenistanyň söwda-senagat edarasynda türkmen-eýran işewürlik maslahaty geçirildi.


text:
Garaşsyz Bitarap Türkmenistan Birleşen Milletler Guramasynyň daşky gurşaw baradaky konwensiýalaryna özüniň ygrarlydygyny görkezip, ilkinjileriň hatarynda bu halkara ylalaşyklara goşuldy.
Häzirki wagtda Türkmenistan BMG-iň Howanyň üýtgemegi baradaky çarçuwaly konwensiýasyna, BMG-iň Çölleşmäge garşy göreş baradaky konwensiýasyna, Biologik dürlülik baradaky konwensiýasyna, Ozon gatlagyny goramak baradaky Wena konwensiýasyna we Monreal teswirnamasyna, Howply galyndylaryň serhedüsti daşalyşyna we olaryň çykarylyşyna gözegçilik etmek baradaky Bazel konwensiýasyna, Daşky gurşawa degişli bolan ekologik maglumatlary almaga, kararlaryň kabul ediliş işlerine jemgyýetçiligiň gatnaşmagyna we oňa degişli meseleleriň adalatly çözülmegine ygtyýar bermek baradaky Orhus konwensiýasyna, Suwda ýüzýän guşlaryň ýaşaýan halkara ähmiýetli suwly-batgalyk ýerleri hakynda (Ramsar) konwensiýasyna, şeýle hem sebitara derejeli Hazar deňziniň deňiz gurşawyny goramak boýunça çarçuwaly (Tähran) konwensiýasyna gol çekip, olary ykrar etdi.
Ykrar edilen konwensiýalar boýunça kabul edilen halkara borçnamalary üstünlikli durmuşa geçirmek üçin Türkmenistanyň Prezidentiniň 1999 ýylyň 1 martyndaky Karary bilen BMG-iň daşky gurşaw baradaky konwensiýalaryndan we maksatnamalaryndan gelip çykýan Türkmenistanyň borçnamalarynyň ýerine ýetirilişini üpjün etmek boýunça Döwlet topary döredildi. Onuň düzüminde her bir konwensiýa boýunça işçi toparlar hereket edýär. Döwlet topary ýurdumyzyň halkara resminamalardan gelip çykýan borçnamalarynyň ýerine ýetirilişine gözegçilik etmek we maglumatlary ýaýratmak, utgaşdyrmak, dolandyrmak boýunça pudagara topardyr.
BMG-niň konwensiýalaryny we maksatnamalaryny durmuşa geçirmekde Türkmenistan BMG-niň Daşky gurşaw boýunça maksatnamasy, BMG-niň Ösüş maksatnamasy, BMG-niň Ýewropa boýunça Ykdysady komissiýasy, Dünýä ekologik gaznasy, Ýewropada howpsuzlyk we hyzmatdaşlyk guramasy ýaly abraýly halkara guramalary bilen işjeň hyzmatdaşlyk edýär. Köp ýyllaryň dowamynda bu guramalar bilen hyzmatdaşlykda ýurdumyzda daşky gurşawyň ýagdaýyny gowulandyrmaklyga gönükdirilen milli we sebit ähmiýetli dürli göwrümli taslamalar durmuşa geçirilýär
-
Biologik dürlülik baradaky konwensiýa1992-nji ýylda kabul edildi. Türkmenistanyň Mejlisi ony 1996 ýylyň iýunynda tassyklady. Konwensiýa ýer ýüzünde ýaşaýşyň dowam etmegini üpjün edýän biologik dürlüligi gorap saklamaga, ondan durnukly peýdalanmaga we biologik hem-de genetiki baýlyklaryň ulanylmagyndan gelýän peýdanyň adalatly paýlanylmagyna gönükdirilendir…
-
BMG-iň Howanyň üýtgemegi baradaky çarçuwaly konwensiýasy1992-nji ýylda kabul edildi. Türkmenistan bu konwensiýa 1995-nji ýylyň 1-nji maýynda gol çekdi, 1995-nji ýylyň 5-nji iýunynda bolsa Türkmenistanyň Mejlisi ony tassyklady. Bu konwensiýa howada zyýanly gazlarynyň toplanmagynyň belli bir derejede durnukly bolmagyny gazanmak we howanyň üýtgemeginiň öňüni almaklyga gönükdirilendir…
-
BMG-iň Çölleşmäge garşy göreş baradaky konwensiýasy1994-nji ýylda kabul edildi. Türkmenistanyň Mejlisi ony 1996 ýylyň iýunynda tassyklady. Konwensiýanyň esasy maksady – tebigy we adamyň hojalyk işleriniň täsiri bilen döreýän çölleşme hadysasynyň öňüni almak we ekologik mümkinçilikleriň çäklerinde zaýalanan ýerleriň biologik önümliligini dikeltmekdir…
-
Ozon gatlagyny goramak baradaky Wena konwensiýasy1985-nji ýylda, ozon gatlagyny dargadyjy maddalar boýunça Monreal teswirnamasy bolsa 1987-nji ýylda kabul edildi. Türkmenistan bu konwensiýa 1993-nji ýylda goşuldy, onuň Monreal teswirnamasynyň London düzedişleri bolsa 1994-nji ýylda tassyklanyldy…
-
Howply galyndylaryň serhetüsti daşalyşyna we olaryň çykarylyşyna gözegçilik etmek baradaky Bazel konwensiýasy1989-njy ýylda kabul edildi. Türkmenistan bu konwensiýa 1996-njy ýylda goşuldy. Konwensiýanyň esasy maksady adamlaryň saglygyny we daşky gurşawy goramak üçin howply we beýleki galyndylaryň serhetara daşalyşyna pugta gözegçiligi ýola goýmakdyr…
-
Daşky gurşawa degişli bolan ekologik maglumatlary almaga, kararlaryň kabul ediliş işlerine jemgyýetçiligiň gatnaşmagyna we oňa degişli meseleleriň adalatly çözülmegine ygtyýar bermek baradaky Orhus konwensiýasy1998-nji ýylda kabul edildi. Türkmenistan bu konwensiýa 1999-njy ýylda goşuldy. Orhus konwensiýasy her bir adamyň öz saglygy we ýaşaýşy üçin amatly bolan daşky gurşawda ýaşamaga hukugyny kepillendirýän möhüm halkara-hukuk resminamasydyr. Konwensiýanyň maksady – her bir adamyň, onuň saglygy üçin oňaýly we abadançylykly daşky gurşawda ýaşamak hukugyny goramakdyr…
-
Suwda ýüzýän guşlaryň ýaşaýan halkara ähmiýetli suwly-batgalyk ýerleri hakynda (Ramsar) konwensiýasy1971-nji ýylda kabul edildi. Türkmenistan 2009-njy ýylda Ramsar konwensiýasynyň tarapy boldy. Konwensiýanyň esasy maksady bütin dünýäde peýdalanylýan suwly-batgalyk ýerleri aýap saklamak we rejeli peýdalanmakdyr. Konwensiýa halkara ähmiýetli peýdalanylýan suwly-batgalyk ýerleriň Bütündünýä sanawyna girizilen 190 mln. gektardan gowuragyny birleşdirýär…
-
Hazar deňziniň deňiz gurşawyny goramak boýunça çäklendiriji konwensiýa2003-nji ýylyň noýabrynda bäş sany hazarýaka döwletler tarapyndan gol çekildi we 2006-njy ýylda tassyklanyldy. Konwensiýasynyň maksady Hazar deňziniň deňiz gurşawynyň ýagdaýynyň ýaramazlaşmagynyň, onuň dürli çeşmelerden hapalanmagynyň öňüni almakdan, deňziň baýlyklaryny durnukly we rejeli peýdalanmakdan we onuň biologik baýlyklaryny goramakdan ybaratdyr…


text:
Fransiýanyň prezidenti Emmanuel Makron 29-njy maýda Orsýetiň prezidenti Wladimir Putini Parižiň etegindäki Wersail köşgünde kabul edende “talap ediji” boljakdygyny aýtdy.
7-nji maýda saýlanan Makron “Orsýet bilen gepleşmegiň zerurdygyny, sebäbi olar bilen berk dialog geçirmezden çözüp bolmaýan halkara meseleleriniň ençemesiniň bardygyny aýtdy”.
Iki ýurduň öňünde duran agyr meseleleriň arasynda Moskwanyň Fransiýanyň prezidentlik saýlawlaryna goşulyşmaga güman edilýän synanyşygy, Orsýetiň Sirýanyň graždan urşunda prezident Başar al-Assada berýän ýardamy we Ukrainadaky ýargdaýlara goşulyşmagy ýaly problemalar bar.
“Men Orsýet bilen meseleleriň ençemesinde talap ediji bolaryn” diýip, Makron Uly-7 guramasynyň 27-nji maýda geçiren sammitiniň yzýany aýtdy. Guramanyň liderleri, eger Ukrainada ýagdaý özgermese Moskwa garşy täze çärelere seretmek barada ylalaşdylar.
Günbatar ýurtlary Orsýetiň 2014-nji ýylda Krym ýarymadasyny Ukrainadan bölüp, öz düzümine goşmagy we gündogar Ukrainada 9900 adamyň ölümine sebäp bolan uruşda separatistleri goldamagy sebäpli Moskwa garşy sanksiýalary girizipdi.


text:
6 Mayıs 2016 Cuma
Prezidentimiz Ýadygärlikler Toplumyna Gül Goýdy we Haj Zyýaratynyň Sadakasyny Berdi
Hormatly Prezidentimiz Gurbanguly Berdimuhamedow “Halk hakydasy” ýadygärlikler toplumyna gül goýmak dabarasyna gatnaşdy. Bu toplum Gökdepe galasyny goraýjylaryň, 1941-1945-nji ýyllardaky urşa gatnaşyjylaryň hem-de 1948-nji ýylyň Aşgabat ýertitremesiniň şehitlerine bagyşlanylandyr.
Watanymyz we mähriban halkymyz üçin göreşen milli gahrymanlarymyzy, edermen ata-babalarymyzy, hemme wepat bolanlary hatyralamak türkmen halkynyň gadymdan gelýän asylly däpleriniň biridir. Bu däbe eýerilip, “Halk hakydasy” diýen belent ýadygärlikler toplumy bina edildi. Ol her bir türkmenistanlynyň kalbynda halkymyzyň şöhratly taryhyna, Watan goragçylarynyň deňsiz-taýsyz edermenligine we gahrymançylygyna bolan buýsanç duýgyny döretmäge gönükdirilendir.
... Hormatly Prezidentimiziň awtoulagy ýadygärlikler toplumynyň öňündäki meýdançada saklanýar. Bu ýerde hormat garawuly nyzama düzülipdir.
Döwlet Baştutanymyzy Mejlisiň ýolbaşçysy, Türkmenistanyň Ministrler Kabinetiniň Başlygynyň orunbasarlary, harby we hukuk goraýjy edaralaryň ýolbaşçylary, welaýatlaryň hem-de paýtagtymyzyň häkimleri garşylaýar.
Türkmenistanyň Döwlet senasy ýaňlanýar.
Milli Liderimiz 1948-nji ýylyň Aşgabat ýertirtemesiniň şehitleriniň “Ruhy tagzym”, soňra 1941-1945-nji ýyllaryň urşunda, Gökdepe galasyny goramak ugrundaky söweşlerde, Watan üçin beýleki ýowuz uruşlarda wepat bolanlaryň “Baky şöhrat” hem-de “Milletiň ogullary” diýen ýadygärliklere gül desselerini goýýar. Bu ýadygärlikler türkmen topragynyň merdana ogullary baradaky halk hakydasynyň egsilmezdiginiň nyşanlarydyr.
Döwlet Baştutanymyzyň yzýany bilen hökümet agzalary, Mejlisiň, harby we hukuk goraýjy edaralaryň ýolbaşçylary, welaýatlaryň hem-de paýtagtymyzyň häkimleri ýadygärliklere gül desselerini goýýarlar.
Ýadygärlikler toplumyna gül desselerini goýandan soň, milli Liderimiz ýörite gurnalan ýerde mukaddes Käbä zyýarat mynasybetli sadaka berdi.
Habar berlişi ýaly, hormatly Prezidentimiz Gurbanguly Berdimuhamedow ýakynda Saud Arabystany Patyşalygyna bolan resmi saparynyň çäklerinde 1-nji maýda Er-Riýadda Patyşa Salman ben Abdulaziz Al Saud bilen gepleşikleri geçirdi, ertesi bolsa Mekge şäherine baryp, mukaddes Käbä zyýarat etdi, 3-nji maýda Medine şäherinde degişli dessurlary ýerine ýetirip, Muhammet Pygamberiň metjidinde namaz okady.
Şu ýerde möhüm hem-de uly mana eýe bolan pursaty, ýagny 2-nji maýdan 3-nji maýa geçilen gije Onuň Alyhezreti, Saud Arabystanynyň Patyşasynyň aýratyn tabşyrygy boýunça musulman dünýäsiniň esasy mukaddesliginiň içinde namaz okamak üçin türkmen Liderine Allanyň öýüniň gapylarynyň açylandygyny belläp geçmek gerek.
Döwlet Baştutanymyz sadaka gatnaşýanlara bular barada gürrüň berip, munuň Pygamberimiziň arşa çykan senesi bilen gabat gelmeginiň has-da ähmiýetlidigini belledi.
Mukaddes Käbäniň içine girilmegi örän seýrek duş gelýän ýagdaýdyr.
Munuň özi türkmen halkynyň taryhynda ilkinji gezek boldy. Bu bolsa dostlukly ýurtda biziň Garaşsyz, Bitarap döwletimize we milli Liderimize bildirilýän uly hormat-sarpany ýene-de bir gezek has aýdyň görkezýär.
Hormatly Prezidentimiz däp-dessura eýerip, Käbede ilki bilen, mukaddes Gara daşy öpüp, togap etdi, soňra üç ýerde – Muhammet Pygamberiň namaz okan ýerinde, Käbäniň içki diwarlarynyň ýanynda, şeýle hem Gara daşyň ýerleşýän burçunda namaz okady.
Döwlet Baştutanymyz musulman dünýäsiniň asylly dessurlaryny birkemsiz berjaý edip, mukaddesliklere togap etmek bilen, mähriban halkymyzyň bagtyýarlygynyň, nurana geljeginiň, Watanymyzyň berkararlygynyň, ählumumy parahatçylygyň we gülläp ösüşiň bähbidine ýagşy dilegler etdi.
Milli Liderimiz şeýle hem mukaddes Käbäniň içki diwarlaryny we Toba gapysyny tämizlemegiň örän belent hormat we uly mertebe hasaplanýandygyny belledi. Döwlet Baştutanymyza hem Allanyň öýüniň içki diwaryny tämizlemek hormaty miýesser etdi. Munuň özi bu mukaddes diwarlaryň we gapylaryň tämiz nurunyň hem Watanymyzyň abadan we bagtyýar durmuşyna şugla çaýmagynyň alamaty hökmünde kabul edilýär. Bu bolsa türkmen we saud halklarynyň bozulmaz doganlygynyň ýene-de bir nyşanydyr.
Hormatly Prezidentimiz Gurbanguly Berdimuhamedow yslamyň gymmatlyklary türkmençilik ýörelgeleri bilen berk baglydyr diýip, sözüni dowam edip, mähriban Watanymyzyň abadançylygynyň, parahatçylygynyň biziň ähli ösüşlerimiziň girewidigini belledi. Şoňa görä-de, mukaddes ýerlerde biz ata Watanymyzyň mundan beýläk-de abadan bolup, ilimiziň hemişe bagtyýar ýaşamagyny, berkarar döwletimiziň gülläp ösmegini dileg etdik diýip, döwlet Baştutanymyz aýtdy.
Goý, edilen dilegler Beýik Allatagalanyň dergähinde kabul bolsun!
Goý, dost-doganlyk, parahatçylyk ýoly dowamat-dowam bolsun!
Soňra Türkmenistanyň müftüsi tebärek çykyp berdi.
Tebärek çykylyp, duz-tagam dadylandan soň, aýat-töwir okaldy.
Berlen sadakalar, okalan aýat-töwirler Beýik Biribaryň dergähinde kabul bolsun!
Hormatly Prezidentimiz mukaddes Käbede özüne teperrik berlendigini habar berdi. Ol keramatly ýerlerde görnükli dini işgärler tarapyndan berilýän, belent sarpa goýulýan mukaddes peşgeşdir.
Welaýatlaryň baş ymamlary, sylag-sarpaly ýaşulular bilen maslahatlaşylyp, bu teperrigi ýurdumyzyň metjitlerinde goýmak karar edildi. Adamlar olara zyýarat edip, bu mukaddeslige tagzym edip bilerler.
Berlen sadakalar kabul bolsun!
****
Hormatly Prezidentimiziň ýakynda Saud Arabystany Patyşalygyna bolan resmi saparynyň çäklerinde mukaddes Käbä zyýaraty wagtynda gowşurylan teperrik şu gün Gypjakdaky ýurdumyzyň baş metjidine getirilip goýuldy. Bu ýerde gymmatly keramata hormatly orun berlip, ol ýörite aýna gapda goýuldy.
“Halk hakydasy” ýadygärlikler toplumynda berlen sadakada döwlet Baştutanymyzyň mukaddes Käbede berlen teperrigi ýurdumyň müftüsine gowşurmagy maksada laýyk hasaplandygy bellenildi. Hormatly Prezidentimiz welaýatlaryň baş ymamlary, sylag-sarpaly ýaşulular bilen maslahatlaşyp, dürli welaýatlaryň ýaşaýjylarynyň hem oňa tagzym edip bilmekleri üçin bu keramaty ýurdumyzyň beýleki metjitlerinde hem goýmak kararyna geldi.
Ýurdumyzyň müftüsi baş metjidiň içinde teperrigi bu ýere ýygnananlara görkezip, Käbeden getirilen bu mukaddes paýy metjitde goýmak barada gelnen parasatly kararyň uly doldawa mynasypdygyny nygtamak bilen, munuň üçin milli Liderimize tüýs ýürekden hoşallyk bildirdi.
Teperrigi görmäge we ony ýüzlerine sylmaga metjide gelen adamlar döwlet Baştutanymyza sag bolsun aýdyp, milli Liderimiziň mukaddes Käbä zyýarat mynasybetli beren sadakasynyň kabul bolmagyny dileg etdiler.
Soňra şu ýerde iki rekegat namaz okalyp, onda döwlet Baştutanymyzyň haj zyýaratynyň kabul bolmagy, milli Liderimiziň ýolbaşçylygynda ýurdumyzyň mundan beýläk-de gülläp ösmegi, halkymyzyň durmuşynyň bagtyýar bolmagy dileg edildi.
Kaydol: Kayıt Yorumları (Atom)


text:
Habarlar 12 fewral 2017
2017 Выборы Президента Туркменистана
Türkmenistanda Prezident saýlawlary demokratik esasda geçirildi
Hereket edýän kanunçylyga laýyklykda, 10-njy fewralda Türkmenistanda saýlawlaryň öňüsyrasyndaky wagyz işleri tamamlandy, bu gün bolsa irden sagat 7-de ýurdumyzyň ähli saýlaw uçastoklarynda ses bermek işleri başlandy. Türkmenistanda Saýlawlary we sala salşyklary geçirmek baradaky Merkezi toparyň TDH-a beren maglumatlaryna görä, irden sagat 10-da tutuş ýurdumyz boýunça saýlawçylaryň umumy sanynyň 40 göterimden gowragy ses berdi, sagat 12-de bu görkeziji 62 göterimden geçdi. Sagat 14-e çenli Türkmenistanda islegini erkin beýan etmäge bolan öz konstitusion hukugyny hasaba alnan saýlawçylaryň ählisiniň 81 göterimden gowragy berjaý etdi, sagat 19-a çenli, ýagny saýlaw uçastoklarynyň ýapylýan pursatyna çenli saýlawçylaryň 97,27 ...
Hyzmatdaşlyk
Dünýä metbugatynyň sahypalarynda
Ýurdumyzyň durmuşynda möhüm ähmiýeti bolan bu jemgyýetçilik-syýasy çärä giň möçberli taýýarlyk işleriniň ýaýbaňlandyrylandygyny bellemeli. Soňky aýlarda dünýäniň öňdebaryjy habarlar agentlikleriniň, belli metbugat we internet neşirleriniň, şol sanda häzirki döwürde ýokary tehnologiýa mümkinçilikleri esasynda giň okyjylar köpçüligi bolan köp sanly elektron gazetleriň we saýtlaryň ünsi ýurdumyza gönükdi.
2017 Выборы Президента Туркменистана
Raýatlarymyzyň daşary ýurtlarda ses bermekleri
Saýlaw uçastoklary dünýäniň her sebitindäki ýerli wagta laýyklykda ir säher bilen açyldy. Jemgyýetçilik-syýasy çäräniň guramaçylary tarapyndan saýlawlaryň geçýän döwri daşary ýurtlarda bolan ýurdumyzyň raýatlarynyň konstitusion hukuklaryny peýdalanmagy üçin ähli zerur şertler döredildi.
Wakalaryň jümmüşinde
Türkmenistanyň baştutany wezipesine dalaşgärler Prezident saýlawlaryna gatnaşdylar
Açyklyk hem-de aýanlyk esasynda geçirilýän bu möhüm jemgyýetçilik-syýasy çäre halkymyzyň agzybirligini we bitewüligini, türkmenistanlylaryň oňyn özgertmeler ýoly bilen ynamly öňe barýan Watanymyzyň ykbaly üçin ýokary jogapkärçilik çekýändigini bütin aýdyňlygy bilen äşgär etdi.


text:
/ 18.06.2017 /
Ýakynda merkezi metbugatyň sahypalarynda Halkara pul gaznasynyň Ýerine ýetiriji geňeşiniň Türkmenistan bilen degişli Ylalaşygyň IV maddasyna laýyklykda geçirilen 2017-nji ýylda geňeşleriňgnetijeleri barada metbugat-maslahaty çap edildi.
Bu iri düzümiň wekilleri Aşgabatda bolmagyň çäklerinde resmi edaralar bilen bilelikde hormatly Prezidentimiz Gurbanguly Berdimuhamedowyň ýolbaşçylygynda amalda aşyrylýan ykdysady syýasatyň esasy ugurlaryny ara alyp maslahatlaşdylar. Öňe sürlen statistik we maliýe maglumatlarynyň esasynda Halkara pul gaznasynyň topary ýörite çykyş taýýarlady. Onda ýurdumyzyň milli ykdysadyýetiň durnukly ösüşini üpjün etmek maksady bilen kabul eden çökgünlige garşy çäreler toplumyna oňyn baha berilýär.
Maglumat habarlarynda tebigy gazy iri öndüriji bolup durýanTürkmenistanyň çylşyrymly daşky şertlere, şol sanda nebitiň we gazyň bahasynyň pese gaçmagyna, söwda boýunça hyzmatdaşlyk edilýän ýurtlaryň ykdysady işjeňliginiň peselmegine uýgunlaşmagyny üstünlikli dowam edýändigi kanagatlanma bilen nygtalýar.
Bilermenleriň netijelerine laýyklykda, soňky iki ýylyň dowamynda ösüş depgini ortaça 6 göterimden ýokary bolup, durnukly saklanýar. Tebigy gazyň Hytaýa ekspert edilen möçberleriniň ýokarlanmagy, karzlandyryş syýasatynyň, urdumyzy senagatlaşdyrmak strategiýasynyň ösmegi, daşary ýurtlardan getirilýän harytlaryň ornuny tutýan önümçiligiň döredilmegi we eksport ugurlarynyň artdyrylmagy bu görkezijiniň saklanmagyny şertlendirýän möhüm ýagdaý hökmünde görkezildi. Şol bir wagtyň özünde döwlet býujetiniň defisiti pes derejede saklanýar. Munuň özi jemi içerki önümiň 1 ¼ göterimine deň boldy. Daşary söwda dolanyşygyndaky ýetmezçiligi jemi içerki önüme bolan gatnaşykda 21 göterime çenli artdy.
Şeýle hem Halkara pul gaznasynyň metbugat maslahatynda Türkmenistanyň döwlet edaralarynyň işine oňyn baha berilýär. Şunlukda, bu syýasata döwrüň ýagdaýyna we dünýä ykdysadyýetiniň ösüş meýillerine, hususan-da, nebite we gaza bolan bahanyň peselmeginiň nazara alynmagynda degişli düzedişler girizildi.
Bilermenler topary döwlet maýa goýumlaryny azaltmak, milli puluň hümmetini tapgyrlaýyn peseltmek hem-de jemagat hyzmatlarynyň bahalaryny bir gezekleýin ýokarlandyrmak boýunça kabul edilen çäreleriň netijeliligini belleýär. Şunlukda, milli önümçilik binýadynyň döredilmegi, gazyň çykarylyşynyň artdyrylmagy, täze turba geçirijileriň gurluşygy, nebithimiýa senagatynyň ösüşi, uglewodorod serişdelerinden başga-da tebigy serişdeleri gaýtadan işleýän ulgamyň giňeldilmegi we hususy pudagyň ösüşine goldaw berilmegi boýunça amala aşyrylýan giň möçberli meýilnamalara ähmiýet berilýär.
Metbugat maslahatynda bellenilişi ýaly, daşarky oňaýsyz şertleriň bardygyna garamazdan 2017-nji ýylda ösüşiň 6,5 göterime barabar bolmagyna garaşylýar.
Umuman, soňky iki ýylyň dowamynda ýurdumyzyň Hökümeti tarapyndan durnukly ösüşe goldaw bermek we daşarky oňaýsyz ýagdaýlara uýgunlaşmak boýunça kabul eden çärelerine oňyn baha berip, Halkara pul gaznasynyň Ýerine ýetiriji geňeşi ählumumy ösüşiň ynamly we durnukly ýagdaýyny üpjün etmek boýunça birnäçe bellikleri aýtdy. Şunuň bilen baglylykda, şu ýylyň 6-njy iýunynda geçirilen maslahatda hormatly Prezidentimiz Gurbanguly Berdimuhamedowyň Türkmenistanyň maliýe-ykdysady ýagdaýynyň häzirki tapgyryna giňişleýin seljerme geçirendigini bellemeli.
Milli Liderimiz öz çykyşynda anyk makroykdysady syýasatyň geçirilmegi döwlet işini kadalaşdyrmagyň möhüm şerti bolup durýandygyny belledi. Öňde boljak işleriň esasy ugurlarynyň hatarynda Konstitusiýa laýyklykda ykdysadyýetiň bazar gatnaşyklaryna geçmegini tizleşdirmek kesgitlendi. Býujet, salgyt we beýleki birnäçe möhüm ugurlarynyň üýtgedip guralmagynyň zerurdygyna ähmiýet berildi.
Halk hojalyk toplumyny mundan beýläk-de döwrebaplaşdyrmak boýunça döwlet Baştutanymyzyň kesgitlän wezipeleri halkara bilermenleriniň teklip edýän anyk çäreleri bilen utgaşýar. Munuň özi durmuş ulgamyny nazarlaýan bazar ykdysadyýetiniň milli usulynyň içerki bähbitleri we dünýä bileleşigine goşulmak ýagdaýlarynyň umumy meýillerini nazara almak bilen döredilýändigini we kämilleşdirilýändigini äşgär edýär.
Milli Liderimiziň belleýşi ýaly, köpugurly ykdysadyýet uzakmöhletleýin geljege durnukly bolup biler. Şunuň bilen baglylykda amala aşyrylýan döwlet syýasaty täzeçil tehnologiýalara esaslanýan ykdysady gurşawyň döredilmegine gönükdirilendir. Türkmen döwletiniň dünýä hojalyk gatnaşyklary ulgamyna mundan beýläk-de işjeň goşulmagy ýurdumyzyň önümçilik kuwwatlyklarynyň döwrebaplaşdyrylmagyna ýardam berýär. Ulag we aragatnaşyk ugurlary, bazar düzümleri halkara ülňülerine laýyklyk getirilýär. Ykdysady, hukuk kepillikleri, maýa goýumlary çekmek üçin döredilýän şertler ösdürilýär.
Daşary ýurtlardan getirilýän harytlaryň ornuny tutýan önümçiligi, eksport möçberlerini artdyrmak boýunça ýaýbaňlandyrylan senagat strategiýasy uglewodord serişdelerine bagly bolmadyk pudaklaryň işjeňleşdirilmegine gönükdirilendir. Karzlaşdyrmak we maksada laýyk bolmadyk serişdeleri azaltmak syýasaty milli ykdysadyýetimiziň köp pudaklarynyň bäsdeşlige ukyplylygyny saklamaga mümkinçilik berdi.
Bilermenleriň pikirine görä, bu tapgyrdaky alyş-çalyş hümmetiniň peseldilmegi esaslandyrylandyrylandyr. Bu çäre beýleki özgertmeler bilen bir hatarda eksporty ugur edinýän pudaklaryň maliýe-ykdysady ýagdaýynyň berkidilmegini şertlendirýär. Ýurdumyzyň harytlarynyň daşarky bazarda bolşy ýaly, içerki bazarda baha babatdaky deňeçer derejesini üpjün edýär. Şeýle hem ykdysady ösüşiň ýokary depginlerini höweslendirýär.
Halkara pul gaznasynyň maglumat habarynda adam kapitalynyň durmuş goraglylygynyň we ösüşiň üpjün edilmegine aýratyn ähmiýet berilýär. Şunuň bilen baglylykda, döwletimiziň bazar gatnaşyklaryna tarap ýoldaky ösüşiniň her tapgyrynyň ilata durmuş goldawuny bermek boýunça anyk çäreler bilen utgaşýandygyny bellemedi. Umuman býujet ulgamynyň ýakyn geljek üçin özgerdilmegini mözüm wezipeleriň hatarynda goýup, hormatly Prezidentimiz Gurbanguly Berdimuhamedow döwletiň öz borçlaryny degişli derejede ýerine ýetirmeginiň hemmetaraplaýyn utgaşykly býujet ulgamy esasynda mümkindigini belledi. Şeýle hem ol durmuş syýasatyny netijeli amala aşyrmak üçin möhümdir.
Soňky ýyllarda birnäçe gezek beýan edilen statistiki maglumatlara laýyklykda, Türkmenistanyň döwlet býujetiniň çykdajylarynyň esasy bölegi jemgyýetçilik we durmuş hyzmatlarynyň maliýeleşdirilmegine gönükdirilýär. Pul serişdeleriniň umumy mukdarynyň ägirt uly möçberleri bilim, ýaşaýyş jaý hojalygy, saglygy goraýyş, Pensiýa gaznasy ýaly ugurlara gönükdirilýär. Şeýle hem durmuş ösüşiniň görkezijileriniň ýokary derejesi aýlyk haklarynyň, pensiýalaryň, döwlet kömek puldarynyň we talyp haklarynyň, baha syýasatynyň yzygiderli ýokarlanmagynyň hasabyna üpjün edilýär.
Milli ykdysadyýetimiziň möhüm bölegi bolan hususy pudagyň ösdürilmegi döwlet syýasatynyň esasy ugurlarynyň biri bolup burýar. Konstitusiýanyň rejelenen görnüşinde döwletiň telekeçiligi höweslendirýändigi we goldaýandygy, kiçi we orta telekeçiligiň ösdürilmegine ýardam berýändigi hakyndaky kadalar anyk kesgitlenildi. Döredilýän hukuk, ykdysady, maliýe we durmuş şertleriniň hatarynda salgyt ulgamyny kämilleşdirmegiň, telekeçilik işini bellige almagyň tertibini we ygtyýarlylandyrylmagyny ýönekeýleşdirmegiň, ýeňillikli karz serişdelerini bermegiň bardygyny bellemeli.
Netijeli maýa goýum syýasatynyň durmuşa geçirilmegi ýurdumyzyň jemi içerki ösüşinde bilelikdäki we daşary ýurt kompaniýalarynyň goşulan baha üçin salgydynyň ýokarlanmagyny Türkmenistanyň ykdysadyýetiniň halkara ulgamyna goşulmagyny üpjün edýär. Amatly maýa goýum ýagdaýy daşary ýurt maýasynyň gatnaşmagynda bilelikdäki kärhanalaryň döredilmegini şertlendirýär. Şeýle edaralar nebit-gaz, gurluşyk, dokma pudaklarynda, şeýle hem ulag we aragatnaşykda döredildi.
Halkara pul gaznasynyň esasy teklipleriniň hatarynda ýurdumyzyň býujet, maliýe we daşary ykdysady statistikasynyň giňden ýaýradylmagy esasy orny eýeleýär. Şunlukda, ýurdumyzda bu ugruň kämilleşdirilmegine, hereket edýän ulgamyň döwlet häkimiýet we dolandyryş, şeýle hem statistika maglumatlaryny ulanýan beýleki edaralaryň işini üpjün etmek maksady bilen dünýä ülňülerine laýyk getirilmegine uly üns berilýär. Bilermenleriň pikirine görä, munuň özi ähli gyzyklanma bildirýän toparlara ýurdumyzyň makroykdysady ýagdaýlaryna, döwlet edaralarynyň meýillerine has gowy düşünmäge mümkinçilik berer we daşary ýurt maýadarlaryny höweslendirer hem-de dünýä maliýe bazarlaryna bolan utgaşmany ýeňilleşdirer.
Maglumat habarlaryndan görnüşi ýaly, Halkara pul gaznasy Türkmenistanyň hökümetiniň makroykdysady dolandyryşy kämilleşdirmek, maliýe pudagyny üýtgetmek we uzakmöhletleýin durnukly ösüş üçin hususy pudagyň işini giňeltmek maksady bilen alyp barýan tagallasyna goldaw berýär.


text:
Daşoguzyň Ruhybеlеnt etrap häkimliginiň regionda emele gelen un gytçylygyna täzе çözgüt tapmagyň aladasyny edýändigini, Azatlyk Radiosynyň bu welaýatdaky çeşmeleri habar berýärler.
“Bu täze çözgüt gurply ýa-da özüni oňarýan adamlaryň öýlеrindе barlag gеçirip, maşgala agzalarynyň belli bir wagtda iýjek unundan artyk görlen unuň konfiskasiýa edilmegini öz içine alýar” diýip, adynyň efirde agzalmazlygyny soran çeşme ýazýar.
Onuň sözlerine görä, häzir welaýatyň ýöritе barlag komissiýasy hеr hojalykda adam sanyna görä iň köpi 2 gap undan köp bolsa, rеsminama taýýarlanylyp, “artykmaç unlaryň” konfiskasiýa ediljekdigini ilata duýdurýar.
Mälim bolşy ýaly, soňky aýlarda unuň gytalmagy we gymmatlamagy sebäpli dowla düşen adamlar, tapan pullaryna un almaga başladylar we bu ýagdaý käbir hojalyklarda10-15 gap unuň toplanmagyna getirdi diýip, emele gelen ýagdaýdan habarly synçylar gürrüň berýär.
Bu maglumaty Azatlygyň habarçylary hem tassyklap, barlaglaryň Köneürgenç we Boldumsaz etraplarynda öýünde un satýan käbir ýaşaýjylaryň öýlerinde geçirilýändigini we olara un satmazlyk barada ýörite duýduryş berilýändigini aýtdylar.
“Geçen hepde resmiler ýaşaýjylara ‘eger un toplap, öz öýünde satmagy dowam etdirseňiz, onda şol adamlara garşy jemgyýetçilikde agzalalygy döretmekde jenaýat işiniň gozgaljakdygyny duýdurdylar” diýip, Aşgabatda ýaşaýan synçy we ýazyjy Amanmyrat Bugaýew daşoguzly ýaşaýjylaryň ençemesine salgylanyp gürrüň berdi.
Daşoguzdaky çeşmämiz welaýatyň Ruhybеlеnt etrap häkimliginiň birnäçе işgäri wе şu etrapdaky daýhan birleşikleriniň arçynlarynyň tasdan ählisi döwlеt bahasyndan satylmaly kеpеgi, künjarany we uny gymmat bahasyndan satmakçy bolanda, Ykdysady jеnaýatlara garşy görеş gullugynyň işgärlеri tarapyndan jеnaýatlarynyň üstündе tutulandygyny belleýär.
Azatlygyň başga bir çeşmesi hem mundan üç aý ozal ýurduň Ykdysady jеnaýatlara garşy görеş gullugynyň işgärleriniň galla we däne önümlerini kabul edip, un, kepek ýa-da mal iými öndürýän zawodlarda ýörite barlaglary geçirip başlandygyny tassyklaýar.
“Şol barlaglaryň netijesinde uly göwrümdäki bidüzgünçilikleriň üsti açyldy. Köp adamlar işinden boşadyldy we käbirleri tussag edildi. Şondan bäri bu önümleriň ýiti defisiti emele geldi. Adamlar öz mal-garalaryny saklap bilenoklar. Sebäbi mal iými tapdyranok, bar ýerinde-de gaty gymmat. Bu ýagdaý etiň bahasynyň gymmatlamagyna hem getirip biler” diýip, adynyň agzalmazlygyny soran çeşmämiz aýtdy.
Daşoguzda dörän un dowly adamlaryň serhetaşyr jenaýatlaryna hem ýüz urmagynda, ýagny araçäkden bikanun geçmegine hem sebäp bolýar diýip, Azatlygyň başga bir çeşmesi aýtdy.
Daşogzyň Özbegistanyň Horеzm wеlaýaty bilеn sеrhеtleşýän ýerlerinde ýaşaýan raýatlar sеrhеdiň gara gеçеlgеsindеn aňryk gеçip, Özbеgistanyň ununy bärik gеçirip başladylar, sebäbi häzir köp adamyň öýünde iýmägе çörеgi ýok, erkеk adamlar un aladasy sebäpli öz öýlеrinе girmägе çеkinýärler diýip, ýerli çeşme Azatlyk Radiosyna aýtdy.
Bu ýagdaý bazarlardaky nyrhlaryň hem barha ýokarlanmagyna getirýär. Soňky maglumata görä, akjöwеniň ýa mеkgеjöwеniň hеm 40 kg gabynyň bahasy 100 manada ýеtdi, mäş-noýbanyň 1 kg 18-20 manatdan satylýar.
Şeýle-de, çeşme öz görýän ýerlerinde gazak-rus unlarynyň, umuman, ýokdugyny aýtdy we “bеnziniň gymmatlamagy bilеn oňşup bolýar, emma un gytçylygy gaty agyr degjek” diýdi.
Wеlaýatyň ähli etraplarynda adamlaryň häkimligiň öňlеrinе baryp, köpçüliklеýin närazyçylyk pikеtlеrini gеçirip başlandygyny, etrap ymamlarynyň we kethudalaryň adamlary töwеlla hеmеm un wadalaryny bеrip, zordan saklaýandyklaryny habar berýär.
Mundanam başga, döwlеt dükanlarynyň öňündе adamlar duran bolsa, organ işgärleriniň olaryň ýanyna gelip, “şu gun-ertir un gеlýär, häzir tеlеfon nomеrlеriňizi bеriň, biz sizlеrе jaň edip çagyrarys” diýip, üýşen adamlary dargadýandyklary habar berilýär.
Azatlyk Daşoguzdaky un, kepek problemalaryny geçen ýyldan bäri ýakyndan yzarlaýar: dekabr aýynda welaýatyň ähli bazarlarynda döwlet bahasy 30 teňňe bolan 1 kilogram kepegiň bahasynyň 1 manada çenli gymmatlandygy belli boldy. Netijede, welaýatyň Gurbansoltan eje we Nyýazow adyndaky etraplarynyň merkezlerindäki galla dükanlarynyň öňünde döwlet bahasyndan, her maşgala 20 kilogramdan satylýan kepegiň uzyn nobatlary döredi.
Sözümiziň ahyrynda bellesek, Azatlyk Radiosy bu mesele boýunça Daşoguz welaýatynyň häkimiýetleri bilen habarlaşanda, haýsydyr bir komemntariý almak başartmady.


text:
29 Mart 2015 Pazar
Saglygy Goraýyş http://www.turkmenhabargullugy.com/haber.php?haber_id=2906
Türkmenistan milli saglygy goraýyş ulgamyny özgertdi we ösdürdi hem-de oňa ilatyň durmuş taýdan goraglylygy boýunça köpmaksatly ulgam derejesini berdi.
Ilatyň saglyk derejesini ýokarlandyrmak boýunça yzygiderli durmuşa geçirilýän strategiýa, döwlet syýasatynyň saglygy goraýyş ulgamynda wajyp ugurlarynyň biri bolup durýar. Türkmenistan ilaty waksinalar we immunizasiýa bilen üpjün etmekligiň derejesi boýunça sebitde öňdebaryjy orny eýeläp, immunoprofilaktika boýunça çäreleri geçirýän döwletleriň birinji hatarynda durýar. Türkmenistanda waksina sanjymlary tölegsiz geçirilýär. 2010-njy ýylyň 1-nji ýanwaryndan ilat üçin wajyp profilaktiki çäreleriň biri bolan Hib-waksina sanjymy geçirilip başlandy.
Türkmenistan «Saglyk» maksatnamasyny tapgyrlaýyn amala aşyryp, ilatyň saglyk derejesini ýokarlandyrmak boýunça strategiýany durmuşa geçirip, keselleriň köp görnüşinden dolulygyna ýa-da bölekleýin azat boldy. Türkmenistan 2000-nji ýylda drakunkulýozy ýok edendigi üçin Bütindünýä saglyk guramasynyň sertifikatyna mynasyp boldy, 2002-nji ýylda ýabany poliwirusyň Türkmenistanyň çäginde ýok edilendigi üçin sertifikata mynasyp boldy, bu bolsa poliomelitiň dolulygyna ýok edilendigine şaýatlyk edýär. Türkmenistan hemmeler tarapyndan kabul edilen halkara ölçeglerine laýyklykda, GDA we Merkezi Aziýa döwletleriniň içinde birinji we dünýäde dördünji bolup nahar duzuny ýodlaşdyrdy we adamzadyň wajyp meseleleriniň biri bolan – ýod ýetmezçiligi ýok edilen ýurt hökmünde ykrar edildi hem-de 2004-nji ýylda bu barada Bütindünýä saglyk guramasynyň sertifikatyny aldy. Adam bedeninde demir ýetmezçiligi bilen bagly keselleriň öňüni almak maksady bilen Türkmenistanda daşary ýurtly hyzmatdaşlar bilen bilelikde azyk iýmitleri bolan uny we duzy demir bilen baýlaşdyrmak boýunça birnäçe uly möçberli taslamalar durmuşa geçirilýär.
Enäni we çagany goramak boýunça maksatnamanyň durmuşa geçirilmegi döwlet syýasatynyň derejesine çykarylan saglygy goraýyş ulgamynyň düzüm bölegidir. Ýurduň ähli künjeklerinde ýokary dereje enjamlaşdyrlan «Ene mähri» merkezleriniň döredilmegi, çagany ene süýdi bilen iýmitlendirmek we gan azlyk bilen göreşmek boýunça milli maksatnamanyň üstünlikli durmuşa geçirilmegi ir halkara guramalary tarapyndan ýokary baha mynasyp boldy. Bu we beýleki çäreler 1990-2008-nji ýyllar aralygynda bäbekleriň ölümini iki esse, eneleriň ölümini on esse azaltmaga mümkinçilik berdi.
Gyzzyrma, gyzamyk we gyzylja ýaly kesellere garşy göreşmek ep-esli güýçlendirdi. Ýurtda gyzzyrma keselini doly ýok etmek ýagdaýy tamamlanyp barýar, inçekesel bilen kesellänler gözegçilik etmekligiň taryhynda iň pes derejesi bellenildi. WIÇ infeksiýasynyň ýaýramagynyň öňüni almak we ýol bermezlik boýunça üstünlikli halkara hyzmatdaşlyk etmekligiň netijesinde Türkmenistan WIÇ infeksiýasynyň we SPID-iň ýaýramadyk az sanly döwletleriň hatarynda dur.
Kaydol: Kayıt Yorumları (Atom)


text:
Londonyň polisiýasy 15-nji sentýabrda metroda dörän ýangyny we habar berilýän partlamany "terrorçylyk akty" hökmünde derňeýändigini aýtdy.
Britaniýanyň mediasy Londonyň metrosynyň günorta-günbatarynda otluda ak reňkli gapyrjagyň partlandygyny habar berdi.
Polisiýa Londonyň metrosynyň Wimbledon liniýasynda bolan “bu waka” babatynda çäre görýändigini 15-nji sentýabrda tassyklady.
Şaýatlaryň biri özüniň Parsons Green stansiýasynda otluda bolan wagtynda “şugully” sesini eşidip indiki wagonda ýangynyň dörändigini Reuters agentligine gürrüň berdi.
Ilkinji maglumatlarda köp ýaralananlaryň bolandygy, şol sanda ýüzüniň ýanmagyndan ejir çeken adamlaryň bardygy çak edildi.
Şeýle-de Reuters şaýada salgylanyp, Parsons Green stansiýasynda ýolagçylaryň basa-baslygynda ýaralananlaryň bolandygyny habar berdi.
Ýaralananlara kömek etmek üçin baran tiz kömek we howply ýagdaýlarda tiz hereket ediji gulluklarynyň işleýän ýerine ýaragly polisiýa gözegçilik etdi.
Londonyň transport resmileri partlama barada habarlaryň peýda bolmagynyň yzýany metronyň Edgeware Road we Wimbledon stansiýalarynyň arasynda otly hereketiniň togtadylandygyny yglan etdiler.


text:
Türkmenistan ynsanperwer kömek hökmünde Eýrana derman we saglygy goraýyş serişdeleri ugradar
Türkmenistanyň Prezidenti Buýruga gol çekdi. Resminama laýyklykda, Eýran Yslam Respublikasynyň günbatar sebitinde bolup geçen, köp sanly adam pidalaryna, şikes ýetmelerine hem-de uly möçberli weýrançylyklara getiren ýertitremesi zerarly ynsanperwer kömegi bermek maksady bilen, Türkmenistanyň Saglygy goraýyş we derman senagaty ministrligine degişli derman we saglygy goraýyş maksatly serişdeleri ynsanperwer kömek hökmünde Eýran Yslam Respublikasyna muzdsuz bermek tabşyryldy.


text:
Elektroulaglary öndürmekde dünýäde öňdeligi eýeleýän kompaniýalaryň biri bolan “Nissan” bu ugurda has iri taslamalary durmuşa geçirmegi maksat edinýär. Ýapon kompaniýasy “NISSAN M.O.V.E to 2022” atly taslamanyň çäklerinde elektroulag satuwyny artdyrmagy, ulaglaryň sürüjiden özbaşdak hereketini kämilleşdirmegi, ulag içi multimediýa we arabaglanyşyk aýratynlyklaryny ösdürmegi meýilleşdirýär. Öňümizdäki bäş ýylyň dowamynda dolulygyna elektrik energiýasy bilen işleýän ýa-da “e-Power” aýratynlygy bolan ulaglaryň 1 millionyny müşderilerine ýetirmegi göz öňünde tutýar. Brend “Leaf” modeli bilen gazanan üstünligini täze 8 sany dolulygyna elektrik energiýasy bilen işleýän täze modeller arkaly dowam etdirer. Esasan hem, kompaniýa hytaý bazary üçin ýörite ulaglar taýýarlaýar.
Dünýäniň iň köp satylan elektroulagy bolan “Nissan Leaf” Nýu Ýorkda geçirilen awtoulag sergisinde daşky gurşaw üçin iň arassa ulag hökmünde baýraga mynasyp bolupdy. 2010-njy ýylda satuwa çykarylan modelden häzire çenli 300 müňden gowragy satyldy. Ulag ygtybarlylyk babatda hem Ýaponiýada baýraga mynasyp boldy.
Has köp elektroulag öndürer
Elektroulaglary öndürmekde dünýäde öňdeligi eýeleýän kompaniýalaryň biri bolan “Nissan” bu ugurda has iri taslamalary durmuşa geçirmegi maksat edinýär. Ýapon kompaniýasy “NISSAN M.O.V.E to 2022” atly taslamanyň çäklerinde elektroulag satuwyny artdyrmagy, ulaglaryň sürüjiden özbaşdak hereketini kämilleşdirmegi, ulag içi multimediýa we arabaglanyşyk aýratynlyklaryny ösdürmegi meýilleşdirýär. Öňümizdäki bäş ýylyň dowamynda dolulygyna elektrik energiýasy bilen işleýän ýa-da “e-Power” aýratynlygy bolan ulaglaryň 1 millionyny müşderilerine ýetirmegi göz öňünde tutýar. Brend “Leaf” modeli bilen gazanan üstünligini täze 8 sany dolulygyna elektrik energiýasy bilen işleýän täze modeller arkaly dowam etdirer. Esasan hem, kompaniýa hytaý bazary üçin ýörite ulaglar taýýarlaýar.


text:
Türkiýäniň prezidenti Rejep Taýyp Erdoganyň Siriýanyň demirgazygynda Afrin şäheriniň kürtleriň gözegçiligindäki bölegine garşy serhetaşyr operasiýalary güýçlendirmek wadasy Ankaranyň ýaranlarynyň ençemesinde aladalanma döretdi.
Erdoganyň 24-nji ýanwarda eden bu çykyşy onuň ABŞ-nyň prezidenti Donald Tramp bilen geçiren telefon söhbetdeşliginiň yzýanyna gabat geldi. Tramp Erdogany “türk we amerikan goşunlarynyň arasynda konfliktiň töwekgelçiligini döredip biljek islendik hereketden saklanmaga” çagyrdy.
Türkiýäniň premýer-ministri Binali Ýyldyrym türk goşunlarynyň gatnaşmagynda siriýaly ýaran gozgalaňçylar tarapyndan amala aşyrylýan operasiýalarda söweş uçarlaryň, top ýaraglaryň, tanklaryň ulanylýandygyny we Siriýanyň içinde 30 kilometrlik howpsuzlyk zonasyny döretmek maksadyny öz öňünde goýandygyny aýtdy.
20-nji ýanwarda başlanan “Zeýtun şahasy” atly bu operasiýa Türkiýäniň serhediniň golaýynda kürtleriň gözegçiligindäki giňişliklere gönükdirilýär.


text:
Şu gün Türkmenabatda dollaryň “gara bazardaky” nyrhy 15 manada ýetdi we şunuň bilen baglylykda ilatyň gündelik zerur harytlaryň ählisiniň diýen ýaly bahasy gymmatlady diýip, Azatlygyň ýerli çeşmesi habar berýär.
Azatlygyň habarçylary iki gün ozal “gara bazarda” satylýan dollaryň bahasynyň Aşgabatda we welaýatlarda häli-şindi üýtgäp, käbir regionlarda 13 manatdan hem aşandygyny habar berdi.
Aýdylmagyna görä, 7-nji fewralda Aşgabadyň “gara bazaryndaky” walýutaçylar 1 amerikan dollaryny ortaça 12 manat 60 teňňeden satyn alyp, 13 manat 20 teňňeden satdylar. Emma bir gün soň, 8-nji fewralda dollaryň türkmen manadynyň garşysyndaky hümmeti biraz peselip, 1 amerikan dollary 12,20 – 12,40 manatdan satyn alyndy we 12,60 – 12,80 manatdan hem satyldy.
Şu aralykda ýerli çeşmeler walýutaçylary dollary näçe bolsa satyn alyp, yzyna satmajak bolýandyklaryny, sebäbi dollary “gara nbazardaky” bahasynyň ýene we ýene gymmatlamagyna garaşylýandygyny habar berýärler.
Azatlygyň Balkandaky çeşmeleriniň tassyklamagyna görä, bu welaýatda hem dollaryň “gara bazardaky” nyrhy gün-günden ýokarlanýar. 8-nji fewralda Balkanabat şäherinde dollar söwdagärleri 1 amerikan dollaryny 12 manat 60 teňňeden satyn alyp, 13 manat 10 teňňeden satdylar.
Türkmenistanda dollaryň resmi kursy 3,5 manat möçberinde saklanýar, emma walýutanyň “gara bazardaky” nyrhynyň barha ýokary galmagy ýurtduň bazarlaryndaky azyk we senagat harytlarynyň bahalarynyň yzygiderli gymmatlamagyna sebäp bolýar.
“Orsýetden ýa-da Gazagystandan getirilýän süýt-gatyk önümlerinden “Bio” ýogurdyň bahasy öň 14 manatdy, häzir şolar 24 manada çenli gymmatlady. Et önümleri hem gymmatlady we azalýar.
Elbetde, bazar administrasiýasynyň talaby esasynda, diýlen bahany ýazyp goýýarlar. Ýöne 18 manatdan etiň satylýan ýeri ýok, etleriň bahasy 23 manada ýetdi” diýip, aşgabatly ýazyjy we synçy Amanmyrat Bugaýew bu ýagdaýy tassyk edýär.
Şol bir wagtda ýurduň çar künjeginden 2018-nji ýyla geçileli bäri bazarlardaky söwdanyň peselendigi, satyjynyň alyjydan kändigi, ikinji tarapdan un, ýag ýaly önümleriň gytçylygynyň duýulýandygy habar berilýär.
Azatlygyň Daşoguzdaky çeşmesi dowla düşen adamlaryň döwlet dükanlarynyň käbiriniň öňünde uly nobatlary emele getirip, un satyn almaga synanyşýandygyny gürrüň berdi.
Türkmenistanyň Ministrler kabinetiniň 9-njy fewralda geçirilen mejlisinde ýurduň bazarlaryndaky nyrhlar, dollaryň “gara bazardaky” bahasy we ilatyň ýüzbe-ýüz bolýan kynçylyklary barada mesele gozgalmady. Muňa derek, TDH-nyň maglumatyna görä, wise-premýer Orazmyrat Gurbannazarow hasabat bilen çykyş edip, söwda ulgamynda azyk üpjünçiligini ýokarlandyrmak barada edilýän işleri gürrüň berdi.
Bu işler, resmi habarda tassyklanmagyna görä, importyň ornuny tutýan harytlary öndürýän kärhanalary, şol sanda guşçulyk toplumlaryny döretmegi öz içine alýar. Şeýlelikde bu işler içerki bazary towuk eti we ýumurtga bilen doly üpjün etmäge, artyk galan önümi daşary ýurtlara eksport etmäge mümkinçilik bermeli.
Prezident Berdimuhamedow bu hasabaty diňläp, kiçi we orta biznes üçin amatly şertleri döretmegiň möhümdigini belledi, emma telekeçileriň we ilatyň ýüzbe-ýüz bolýan maliýe, manat we dollar kynçylyklary barada hiç zat aýtmady.
Ýatladýarys, Türkmenistanda 1990-njy ýyllaryň başyndan bäri, hökümet ýolbaşçylarynyň yzygiderli talap etmegine garamazdan, towuk we ýumurtga meselesi çözülmän gelýär.


text:
2017-njy ýylyň 27-nji aprelinde Türkmenistanyň Gurluşyk we binagärlik ministrliginde Türkmenistanyň Magtymguly adyndaky Ýaşlar guramasy hem-de Türkmenistanyň Magtymguly adyndaky Ýaşlar guramasynyň Aşgabat şäher Geňeşi bilen bilelikde hukuk goraýjy edaralarynyň gatnaşmagynda ýaşlaryň arasynda wagyz-nesihat çäresi geçirildi.
Wagyz nesihat çäresini Türkmenistanyň Gurluşyk we binagärlik ministrliginiň Bazary öwreniş we daşary ykdysady gatnaşyklar müdirliginiň başlygynyň wezipesini wagtlaýyn ýerine ýetiriji Ş.Amanow alyp baryp, hormatly Prezidentimiziň başlangyçlary esasynda gün-günden rowaçlyga eýe bolýan Berkarar döwletimiziň bagtyýbarlyk döwründe ýaş nesilleriň sagdyn durmuşy hemişelik hemrasyna öwürmeginiň peýdasy, bu ugurda bütin halkymyza eziz Arkadagymyzyň görelde bolup durýandygyny, sagdynlygyň uzak ýaşamagyň we ruhubelentligiň girewidigi bellenildi.
Aşgabat şäher häkimliginiň ýaşulular guramasynyň agzasy, zähmet weterany O.Annageldiýewa öz çykyşynda halal zähmetiň durmuşyň bezegidigini belläp, uly güýç bolan ýaş nesilleriň wagtyny peýdaly zähmete sarp etmek arkaly hemişe öz durmuşyny rowaçlyga eýe etmelidigini beýan etdi.
Aşgabat şäheriniň Prokuraturasynyň umumy gözegçilik bölüminiň prokurory G.Orazsähedowa ýaşlara ýüzlenip, ata-babalarymyzyň halallyk ýörelgesine eýermeklerini, ynsan saglygyna şikes ýetirýän ýagdaýlardan daşda durmaklaryny ündew etdi. Haçan-da ynsan halal durmuşda ýaşamak düzgünini durmuş ýörelgesi edinse, oňa bagtyýar durmuşyň miýesser edýändigini beýan etdi.
Türkmenistanyň Içeri işler ministrliginiň Aşgabat şäher Polisiýa müdirliginiň 4-nji bölüminiň başlygy R.Salamatow öz çykyşynda arakhorlugyň, çilimkeşligiň neşekeşligiň ynsan saglygyny berbat edýän närsedigini, ýaşlaryň bu närselerden daşda bolmalydygyny, şeýle ýaramaz endiklere baş goşýanlaryň jemgyýetimizde ornunyň ýokdugyny beýan edip, ýaşlary halal ýörelgesine eýermäge çagyrdy.
Türkmenistanyň Içeri işler ministrliginiň Polisiýanyň ýol gözegçilik bölüminiň wagyz-nesihat boýunça gözegçisi M.Myradow häzirki döwürde gülläp ösýän ýurdumyzda şäherleriň, obalaryň, şäherçeleriň we etrap merkezleriniň çäginiň giňeýandigini guwanç bilen belledi. Ýol hereketiniň kadalaryny doly we dogry berjaý etmegiň awtomobil we pyýada hereketleriň sazlaşykly akgynlylygyny döretmegiň esasy şertidigini belledi. Bu meselede her bir adamynyň seresaplylygy elden bermän, kada boýunça hereketi amala aşyrmagynyň zerurdygyny barada aýtdy.
Türkmenistanyň Magtymguly adyndaky Ýaşlar guramasynyň Aşgabat şäher Geňeşiniň wekili R.Hojamow öz çykyşynda ýurdumyzda Gahryman Arkadagymyzyň taýsyz tagallasy bilen bagtyýar ýaşlaryň sagdyn durmuş ýörelgesini berjaý etmegi üçin ähli mümkinçilikleriň döredilýändigini aýtdy. Ol ýurdumyzda yzygiderli gurulýan saglyk merkezleri, yzygiderli geçirilýän medeni, sport çäreleri munuň aýdyň mysalydyr. Şonuň üçin, ýurdumyzyň ýaşlary hemişe bir maksada – sagdynlyk ýörelgesine eýerip, eziz Arkadagymyzyň ynamyny ödejekdiklerini beýan etdi.


text:
Türkmenistanda soňky iki ýylyň dowamynda döwlete degişli edara kärhanalaryň işgärlerini her ýylda iki gezek saglyk barlagyndan geçmeklige mejbur edilýändigi aýdylýar. Edil şu günki gün ýylyň ikinji ýarymy üçin, saglyk barlagyndan geçmekligiň talap edilýändigini edara gullukçylary mälim edýärler.
Ozalky ýyllar diňe jemgyýetçilik iýmiti kärhanalarynyň işgärleriniň, azyk söwdasy dükanlarynyň işgärleriniň her 6 aýdan saglyk barlagyndan geçmegi talap edilýärdi. Indi bu barlaglar döwlete degişli edara-kärhanalaryň ähli işgärlerine hem degişli bolup durýandygy aýdylýar. Mugallymlara, lukmanlara, çagalar baglarynyň işgärlerine, medeniýet işgärlerine, şeýle-de, edaralaryň ählisiniň işgärlerine, hatda ýükçi işçilere-de degişli edildi.
Adynyň efirde tutulmazlygyny soran, Parahat-7 etrapçasyna degişli 7-nji ýaşaýyş jaý müdirliginiň işgäriniň aýtmagyna görä, saglyk barlagyndan geçmedikleriň iş ýerinden hoşlaşmak talap edilýär. Onuň sözüne görä, soňky bir hepdäniň dowamynda müdirligiň başlygy işgärlere uly basyş edip, olaryň şu hepdäniň ahyrky gününe çenli saglyk barlagyndan geçmedik işgäriň işden kowuljakdygyny aýdypdyr.
“Elbetde, saglyk barlagyndan geçmek möhüm hem gowy zat, ýöne muňa ýagdaýymyz çatanok. Aýlyklarymyz wagtynda berlenok. Saglyk barlagyndan geçmek üçin, öňürti saglyk ätiýaçlyk pasportyňa bolanda 300-400 manat aralygynda pul tölemeli. Ýaşaýyş jaý müdirliklerinde işleýän işçileriň aglabasy welaýatlardan gelen migrantlar bolup, olaryň köpüsinde saglyk ätiýaçlyk pasportlary hem ýok. Şeýle ýagdaýda saglyk barlagyndan geçmegiň çykdajysy has hem artýar” diýip, ol işçi aýdýar.
Onuň sözüne görä, saglyk barlagyndan geçeniňde, rentgen barlagy, WIÇ spid barlagy, aýallar üçin ginekolog barlagy, gan-peşew barlaglary, ultrases barlagly ýaly çäreleri öz içine alýan barlaglar üçin birnäçe wagty hem sarp etmeli bolýarlar. Barlagdan geçjek köp bolansoň, hassahanalarda uly nobatlar emele gelýär. Nobatlarda durup wagtyny ýitirseler-de, iş ýerinde etmeli işlerini hem hökmany etmeli bolýandyklaryny olar aýdýarlar.
Saglyk barlaglaryndan geçmeklik döwlet tarapyndan ilatyň saglygy üçin edilýän alada diýip wagyz edilse-de, Işgärleriň pikirine görä, bu barlaglaryň maksady döwletiň boşan gaznasyna pul ýygnamak üçin edilýär. “Eger halka bolsun edilende, adamlar üçin amatlylyklar döredilerdi, hemmeleri bir wagtda medisina merkezine barmaga mejbur etmän, millete erkinlik berlerdi” diýip, bir gullukçy aýdýar.
Işgärler işe durjak bolanlarynda hem saglyk barlagyndan doly geçip, dokumentini düzetmese, işe kabul edilmeýändigini ýaşaýjylar aýdýarlar.
Çagaňy çagalar bagyna ýa mekdebe bermek ýa-da dynç alyş öýlerine ugratmak üçinem, ene-atalardan çagalaryny saglyk barlagyndan geçirmeklik talap edilýär. Şol wagtda-da çagalaryň hem saglyk barlaglaryndan geçmekleri tölegli bolup, ene-atalar hem wagt ýitirýändiklerini, hem köp çykdaja galýandyklaryny aýdýarlar.


text:
30 Mart 2015 Pazartesi
Türkmenistanyň Prezidenti Wideoşekilli Iş Maslahatyny Geçirdi
Türkmenistanyň Prezidenti Gurbanguly Berdimuhamedow ýurdumyzyň welaýatlarynyň we Aşgabat şäheriniň häkimleriniň gatnaşmagynda göni aragatnaşyk arkaly wideoşekilli iş maslahatyny geçirdi. Onda ýurdumyzda ýaýbaňlandyrylan toplumlaýyn özgertmeleri ýerine ýetirmegiň barşynda welaýatlary durmuş-ykdysady taýdan ösdürmegiň ileri tutulýan meseleleri, möwsümleýin oba hojalyk işleriniň barşy, döwlet durmuşyna degişli möhüm meseleleriň birnäçesi ara alnyp maslahatlaşyldy.
Ilki bilen göni aragatnaşykda geçirilýän wideoşekilli iş maslahatyna Ahal welaýatynyň häkimi M.Nurmämmedow çagyryldy. Ol häzirki döwürde alnyp barylýan işleriň ýagdaýy, welaýatda Oba milli maksatnamasyny ýerine ýetirmegiň çäklerinde amala aşyrylan işleriň netijeleri, welaýatyň etraplarynda hormatly Prezidentimiziň tabşyrygyna laýyklykda, gowaça ekişine girişilendigi barada hasabat berdi. Mundan başga-da, ol welaýatyň ilatynyň ýaşaýyş-durmuş derejesini has-da gowulandyrmak boýunça durmuşa geçirilýän çäreler barada habar berdi.
Şeýle hem häkim ýurdumyzyň durmuşynda möhüm ähmiýeti bolan şanly seneleri mynasyp dabaralandyrmak bilen baglanyşykly, işlenip taýýarlanylan maksatnama, welaýatyň çäklerinde gurluşygy alnyp barylýan desgalardaky işiň depginini ýokarlandyrmak maksady bilen ýaýbaňlandyrylan işleriň barşy hakynda aýtdy.
Obasenagat toplumynda alnyp barylýan işler bilen baglanyşykly meselelere ünsi çekmek bilen, hormatly Prezidentimiz welaýatyň ekerançylyk meýdanlarynda ýaýbaňlandyrylan giň möçberli çäreler bilen gyzyklandy. Gürrüňi dowam etmek bilen, döwlet Baştutanymyz möhüm möwsüm bolan gowaça ekişiniň barşy, pagtaçy kärendeçileriň iş netijeliligini ýokarlandyrmak bilen baglanyşykly durmuşa geçirilýän çäreleriň yzygiderli dowam etdirilmelidigini belledi.
Milli Liderimiz gowaçanyň we beýleki ekinleriň ýazky ekişini guramaçylykly we ýokary hilli geçirmeklige örän jogapkärçilikli we hemmetaraplaýyn çemeleşilmelidigini belledi. Şeýle hem hormatly Prezidentimiz welaýatyň käbir etraplarynla ak ekinlere edilýän idegiň derejesiniň pesligine ünsi çekip, bu işleriň netijeliligini ýokarlandyrmak ugrunda zerur çäreler görmegi häkimden talap etdi. Mundan başga-da, döwlet Baştutanymyz galla oragy möwsüminde işlediljek oba hojalyk tehnikalaryny häzirden taýýarlamagyň zerurdygyna ünsi çekip, bu babatda häkime birnäçe tabşyryklary berdi.
Milli senenamamyzda möhüm orun eýeleýän baýramçylyklaryň ýokary guramaçylyk derejesini üpjün etmek, olarda halkymyzyň bagtyýarlygynyň, ýurdumyzyň ýeten derejesiniň öz beýanyny tapmagy ugrunda ähli tagallalar edilmelidir diýip, hormatly Prezidentimiz aýtdy.
Balkan welaýatynyň häkimi B.Hojamämmedow ýurdumyzyň günbatar welaýatynda alnyp barylýan işleriň ýaglaýy, ak ekine ideg etmek we dürli gök ekinleriň ekişini guramaçylykly geçirmek boýunça durmuşa geçirilýän agrotehniki çäreler, şeýle hem hormatly Prezidentimiziň ozal beren tabşyryklarynyň ýerine ýetirilişi barada hasabat berdi. Mundan başga-da häkim Oba milli maksatnamasyndan gelip çykýan wezipeleriň ýerine ýetirilişi, aýratyn-da, dürli maksatly desgalaryň gurluşygy, ýurdumyzda giňden bellenilýän şanly senelere taýýarlyk işleri barada durup geçdi.
Hormatly Prezidentimiz ýaz-meýdan işlerini guramaçylykly geçirmegiň zerurdygyna ünsi çekip, welaýatda oba hojalyk ekinlerini ekýän kärendeçiler üçin zerur şertleriň döredilmelidigini tabşyrdy. Şeýle hem milli Liderimiz welaýatyň maldarçylyk hojalyklarynda durmuşa geçirilýän çäreleriň netijeliligini, mallaryň önüm berijiligini ýokarlandyrmak boýunça degişli çäreleriň görülmelidigini belledi.
Şeýle hem döwlet Baştutanymyz welaýatda bar bolan oba hojalyk tehnikalaryny abatlamak işleriniň depginlerini ýokarlandyrmak, şanly baýramçylyklary mynasyp garşylamak babatda ähli düzümleriň sazlaşykly işini üpjün etmek üçin zerur tagallalary görmegi tabşyrdy.
Soňra göni aragatnaşykda geçirilýän wideoşekilli iş maslahaty Daşoguz welaýatynyň häkimi E.Orazgeldiýewiň hasabaty bilen dowam etdi. Häkim häzirki döwürde welaýatda alnyp barylýan işleriň ýagdaýy, Oba milli maksatnamasynyň ýerine ýetirilişiniň barşy, ekerançylyk meýdanlarynda güýzlük bugdaýa agrotehniki kada laýyklykda ideg işleriniň ýerine ýetirilişi barada hasabat berdi. Hasabatyň çäklerinde welaýatyň etraplarynda gowaça ekişine guramaçylykly girişmek boýunça ýaýbaňlandyrylan taýýarlyk işleri barada habar berildi.
Şeýle hem häkim aprel aýynda giňden bellenilýän şanly senelere taýýarlygyň çäklerinde alnyp barylýan işler, baýramçylyklaryň medeni maksatnamasy, aýratyn-da, köpçülikleýin bedenterbiýe we sport bilen baglanyşykly meýilleşdirilýän çäreler barada aýtdy.
Döwlet Baştutanymyz gowaça ekişi möwsümine guramaçylykly girişmek boýunça ýaýbaňlandyrylan çäreleriň ýokary derejede bolmalydygyna ünsi çekip, bu babatda degişli düzümleriň sazlaşykly işini üpjün etmek, oba senagat toplumynda möhüm möwsüm bolan gowaça ekişini guramaçylykly we ýokary hilli geçirmek boýunça birnäçe tabşyryklary berdi. Şeýle hem hormatly Prezidentimiz bu işler bilen bir hatarda galla oragynda işlediljek tehnikalaryň taýýarlyk derejesiniň ünsden düşürilmeli däldigini belledi.
Milli Liderimiz Oba milli maksatnamasyny ýerine ýetirmegiň çäklerinde alnyp barylýan işlere örän jogapkärçilikli we hemmetaraplaýyn çemeleşilmelidigini bellemek bilen, "Suw damjasy—altyn dänesi" baýramçylygyny, Bütindünýä saglyk gününi guramaçylykly geçirmek, şanly seneler mynasybetli köpçülikleýin dabaralary guramak bilen baganyşykly çäreleriň degişli derejede geçirilmelidigini tabşyrdy.
Lebap welaýatynyň häkimi M.Joraýew häzirki döwürde alnyp barylýan işleriň ýagdaýy, welaýatyň ekerançylyk meýdanlarynda ýerine ýetirilýän işler barada hasabat berdi. Şeýle hem ol hormatly Prezidentimiziň tabşyrygyna laýyklykda, gowaça ekişine guramaçylykly girişilendigini, häzirki döwürde ekişiň kada laýyk derejede alnyp barylýandygyny habar berdi.
Oba milli maksatnamasyny ýerine ýetirmegiň çäklerinde welaýatyň ilatynyň durmuş ulgamyny kämilleşdirmek, ýurdumyzda giňden bellenilýän şanly seneleri guramaçylykly geçirmek boýunça alnyp barylýan işler barada aýtmak bilen, häkim baýramçylyk çäreleriniň ýokary derejede guralmagy ugrunda degişli maksatnamanyň işlenip taýýarlanylandygyny belledi. Şeýle hem ol welaýatda oba hojalyk tehnikalaryny abatlamak boýunça ýaýbaňlandyrylan çäreler barada aýtdy.
Hormatly Prezidentimiz welaýatda alnyp barylýan işleriň depginini güýçlendirmegi, gowaça ekişini öz wagtynda we ýokary hilli geçirmek üçin kärendeçileriň maddy-enjamlaýyn üpjünçiligini gowulandyrmak we oba hojalyk işleriniň guramaçylyk derejesini ýokarlandyrmak, şeýle hem bu babatda degişli düzümleriň sazlaşykly işini ýola goýmak boýunça birnäçe tabşyryklary berdi. Milli Liderimiz oba hojalyk tehnikalaryny, aýratyn-da galla oragynda işlediljek ähli gurallary häzirden taýýarlamagyň zerurdygyny belledi.
Döwlet Baştutanymyz welaýatyň ilatynyň durmuş taýdan üpjünçiliginiň hemişe gözegçilikde saklanmalydygyny belläp, bu ugurda maksatnamalaýyn çäreleri durmuşa geçirmek bilen baglanyşykly wezipeleriň örän möhümdigini belledi. Şeýle hem millli Liderimiz aprel aýynda giňden dabaralandyrylýan şanly seneleriň ýokary guramaçylyk derejesini üpjün etmegi tabşyrdy.
Soňra Mary welaýatynyň häkimi B.Annagurbanow häzirki döwürde welaýatda alnyp barylýan işleriň ýagdaýy, ekerançylyk meýdanlarynda ýaýbaňlandyrylan işler, milli Liderimiz tabşyrygy boýunça gowaça ekişine guramaçylykly girişilendigi barada hasabat berdi. Şeýle hem ol Oba milli maksatnamasyny ýerine ýetirmegiň barşynda welaýatyň ilatynyň durmuş üpjünçiligini gowulandyrmak boýunça durmuşa geçirilýän maksatnamalaýyn çäreler hakynda aýtdy.
Mundan başga-da, häkim welaýatyň ähli etraplarynda, edara- kärhanalarynda ýurdumyzda giňden bellenilýän şanly seneleri mynasyp garşylamak boýunça alnyp barylýan işler, baýramçylyklaryň medeni maksatnamasyny üstünlikli ýerine ýetirmek boýunça ýaýbaňlandyrylan çäreler barada durup geçdi.
Hormatly Prezidentimiz Mary welaýatynyň ekerançylyk meýdanlarynda alnyp barylýan işleriň ýagdaýy, gowaça ekişini guramaçylykly geçirmek ugrunda degişli düzümleriň sazlaşykly işini üpjün etmek boýunça birnäçe tabşyryklary berdi. Şeýle hem milli Liderimiz ýaz ekişinde ulanylýan tehnikalaryň bökdençsiz işledilmegi, işiň netijeliliginiň ýokarlandyrylmagy bilen baglanyşykly meseleleriň yzygiderli gözegçilikde saklanmalydygyny belledi.
Milli Liderimiz galla oragy möwüminde işlediljek tehnikalary taýýarlamak işlerine häzirden girişmegiň zerurdygyny belledi. Şeýle hem döwlet Baştutanymyz ýurdumyzda giňden bellenilýän şanly seneleri mynasyp garşylamak, welaýatyň ilatynyň guralýan çärelere işjeň gatnaşmagyny üpjün etmek bilen baglanyşykly meselelere hemmetaraplaýyn çemeleşilmelidigini tabşyrdy.
Soňra göni aragatnaşykda geçirilýän wideoşekilli iş maslahatynda Aşgabat şäheriniň häkimi R.Nurmämmedow paýtagtymyzda alnyp barylýan işleriň ýagdaýy, şäheri abadanlaşdyrmak, şol sanda paýtagtymyzyň etraplarynyň çäklerinde gök zolaklary döretmek, arassaçylyk işlerini yzygiderli ýola goýmak boýunça durmuşa geçirilýän çäreler hakynda hasabat berdi. Şeýle hem ol paýtagtymyzda şanly seneleri mynasyp garşylamak ugrunda ýaýbaňlandyrylan taýýarlyk işleri barada habar berdi.
Häkim hasabatyň çäklerinde şanly seneler mynasybetli gurlup ulanylmaga berilmegi meýilleşdirilýän desgalar, hususan-da, sport ulgamyna degişli tennis kortunyň, sport toplumynyň açylyş dabaralaryny geçirmäge taýýarlyk barada aýdyldy. Şeýle hem häkim paýtagtymyzyň etraplarynda geljekde meýilleşdirilýän işleriň taslamalary barada hasabat berdi.
Hormatly Prezidentimiz hasabaty diňläp, ýurdumyzyň baş şäheriniň döwrebap keşbini kemala getirmäge we onuň ekologiýa derejesini gowulandyrmaga örän jogapkärçiliki we hemmetaraplaýyn çemeleşilmelidigini belledi. Ak mermerli Aşgabatda abadanlaşdyryş we arassaçylyk işleriniň hemişe gözegçilikde saklanmalydygyna ünsi çekip, döwlet Baştutanymyz bu babatda häkime birnäçe tabşyryklary berdi.
Şeýle hem döwlet Baştutanymyz paýtagtymyzyň etraplarynyň sazlaşykly ösüşini üpjün etmek bilen baglanyşykly meselelere degip geçmek bilen, şäher içindäki ýollaryň, ýaşaýyş jaýlarynyň ýagdaýy bilen içgin gyzyklanyp, bu ugurda degişli düzümler bilen salaşykly işleri ýola goýmagyň zerurdygyna ünsi çekdi. Häzirki döwürde ýurdumyzyň ähli künjeklerinde bolşy ýaly, paýtagtymyzda sport ulgamyna degişli desgalaryň gurluşygyna aýratyn ähmiýet berilýär diýip bellemek bilen, Bütindünýä saglyk güni mynasybetli guralmagy meýilleşdirilýän köpçülikleýin çärelere, bu senä gabatlanyp açylmagy meýilleşdirilýän desgalaryň taýýarlyk derejesine jogapkärçilikli çemeleşilmelidigini belledi.
Milli Liderimiz görkezilen çyzgylar we taslamalar boýunça birnäçe bellikleri aýdyp, durmuş maksatly binalaryň ýerleşjek ýerlerini kesgitlemek bilen baglanyşykly işlere möhüm ähmiýet berilmelidigini tabşyrdy. Şäher ilatynyň sagdyn durmuş ýörelgelerine eýermegini, adamlaryň köpçülikleýin bedenterbiýä we sporta işjeň çekilmegini üpjün etmek babatda ähli tagallalaryň görülmelidigini belläp, hormatly Prezidetimiz bu babatda häkime birnäçe tabşyryklary berdi.
Döwlet Baştutanymyz aprel aýynda geçiriljek şanly seneleriň ýokary guramaçylyk derejesini üpjün etmek, olaryň medeni maksatnamasyny döwrüň talabyna laýyk derejede taýýarlamak bilen baglanyşykly işlere degişli düzümleriň işjeň gatnaşmalydygyny belledi.
Milli Liderimiz göni aragatnaşykda geçirilen wideoşekilli iş maslahatynda garalan mesaleleriň möhümdigini, olaryň üstünlikli ýerine ýetirilmeginiň bolsa döwrüň wajyp talabydygyny belläp, şu meselelerden gelip çykýan wezipeleriň çözülmeginde degişli düzümler bilen sazlaşykly işiň ýola goýulmagynyň möhümdigine ünsi çekdi.
Hormatly Prezidentimiz Gurbanguly Berdimuhamedow wideoşekilli iş maslahatyny jemläp, oňa gatnaşyjylara berk jan saglyk, mähriban Watanymyzyň abadançylygynyň we halkymyzyň bagtyýarlygynyň bähbidine alyp barýan işlerinde uly üsünlikler arzuw etdi.
Kaydol: Kayıt Yorumları (Atom)


text:
ABŞ-nyň döwlet sekretary Reks Tillersonyň 23-nji ýanwarda Fransiýanyň daşary işler ministri Jean-Ywes Le Drian bilen Parižde geçirjek gepleşiklerinde Eýran bilen bagly meseleleriň esasy orun tutjagyna garaşylýar.
Tillerson Fransiýa Ýewropa ýurtlaryna 22-nji ýanwarda başlan saparynyň dowamynda bardy. Tillerson Tähran babatynda çäre görmek meselesinde Ýewropa ýurtlaryndan goldaw almakda öňegidişligiň bardygyny aýtdy we munuň ABŞ-nyň Eýran bilen ýadro ylalaşygyndan çykmagynyň öňüni alyp biljegini belledi.
Şol bir wagtda-da, Brusselde Le Drian Tährany ABŞ-nyň rezolýusiýalarynyň Eýrany ýadro ýaragyny götermäge ukyply ballistik raketalaryň üstünde işlemekden saklanmaga çagyrýan böleklerine hormat goýmazlykda aýyplady.
Şu aýyň başynda ABŞ-nyň prezidenti Donald Tramp özünden öňki prezident Barak Obamanyň goly astynda 2015-nji ýylda gol çekilen Eýranyň ýadro programmasyna degişli ylalaşykdaky “katastrofiki kemçilikleri” düzetmek üçin ýewropaly ýaranlar we Kongress bilen işleşmek isleýändigini aýtdy.
Tramp ylalaşygyň birnäçe aýyň dowamynda özgerdilmedik ýagdaýynda ondan çykmak bilen haýbat atdy.
Tähran ylalaşyga islendik üýtgetme girizilmegini ret etdi, oňa gol çeken beýleki ýurtlar, Britaniýa, Fransiýa, Germaniýa, Hytaý we Orsýet ylalaşygy goldaýarlar.